Аргъвани: гIарацги иманги-цого гьакида\nПутин: «Построить в России завод под ключ должно быть ...\tОб этом Владимир Путин ...\t- 21 апр 2021\nВладимир Путин поручил Правительству помочь регионам с ...\tПрезидент Российской ...\t- 21 апр 2021\nПравительству РФ поручено восстановить рынок труда\tВ рамках ежегодного ...\t- 21 апр 2021\nАраб анкьалда магIарухъе гьабураб нижер иргадулаб сапар Аргъванибе букIана.\nХасго чанго соналъ цебе гьеб росдал тарихалъул хIакъалъулъ тарихчIужу ПатIимат ТахIнаевалъ хъвараб тIехь цIалун хадуб цIакъго гъира ккун букIана ГIанди округалъул диванчи Абакар-дибирасулги, имам Шамилил разведчик Барбарал Ибрагьимилги, репрессиязул кIичIикье ккарав магIарул газеталъул бетIерав редакторлъун вукIарав машгьурав гIалимчи ГIабдулатIип Шамхаловасулги, АхIулгохIалде иналде цебе ккараб рагъулъ цо къоялда жанив чIварав Шамилил аскаралдаса 64 шагьидасулги ватIан бихьизе.\n«ХIакъикъат» газеталъул бетIерав редакторасул заместитель Пайзула Пайзулаевгун, журналист Темирхан ХIасановгун цадахъ рогьалилъго бакълъулазул рахъалде къокъана ниж.\nГьеб сапаралъул мурадги кколаан, эргъвендерил мисалги бачун, чIунтулел ругел магIарул росаби гьез гIадин цIи гьариялде миллатцоял ахIи.\nТарихалда хъвавухъе, Аргъвани росдае кьучI лъун буго Шамалдаса рачIарал вацаз. Гьеб букIун буго МухIамад Авараг (с. гI.в.) хун 100 соналдасан. Гьел вацалги цин Абхазиялдегун Чачаналде щун, рачIун руго бакълъулазул рахъалде. Цояв вацасда цIар букIун буго Аркун. Гьев чIараб бакIалда батараб гIоралда лъун буго Аргун абун цIарги. Гьанжесеб Чачан ракь ккола гьеб. Биценалда рекъон, гьениб АрьгIаной абураб тухумги буго.\nГьанже бетIербахъиялда хадуб магIарухъа халкъги шагьаразде гочун, цоялда хадур цоял чIунтулел руго росаби. Гьел чIунтунгутIиялъе цо сабаб шагьранухал рахъиялъулъги бугин абизе бегьула. СанагIатал машинадул нухал ругони, жал магIарухъе руссинин абулел чагIиги дагьал гьечIо. Аргъванире абуни гьел нухал, кагъат гIадин, ритIизарун ругоан. Росдал гIадамаз бицана гьелъие квербакъи росуцояв, Халкъияб Собраниялъул депутат НурмухIамад ГIалиевас гьабунилан.\nГьел нухаз цин ЦIияб Аргъванире рачуна. Гьелъие кьучI лъун бугоан 1970 соналда Дагъистаналда ракь багъарун хадуб. Гьанже заманалъул киналго квегIенлъабиги жанир чIезарураб, берцинал минабазулги цIураб, гIатIидал шагьранухалги ругеб росу буго гьеб. ЦIакъго бер речIчIулеб бакIалда бихьула 250 цIалдохъанасе бакI бугеб лъабтIалаяб цIияб школаги. Гьебги НурмухIамад ГIалиевасул хIаракаталдалъун банин бицана росдал гIадамаз.\nГьединго ран руго мажгиталги, участкаялъул больницаги, спортзалги. ЦIализе лъугьунел чагIигицин цо заманалда НурмухIамадихъе рекерулел рукIун руго кумек гьарун. Росдае гьес гьарунщинал ишазул бицунаго жидецани НурмухIамадие памятник лъезе кколиланги абуна цояс.\nЦIияб Аргъвани буго Садумайдан абулеб бакIалда. ТахIнаевалъул тIехьалда рехсон буго цо бицен: некIо заманалда СагIду абулев чиги чIван, эргъвендерица жидеего бахъун бугила гьеб ракь. Гьединго рекъав Тимурица (Арсахъ Тимур) къватIире гъурал гIадамазул ракьазда кверщелги гьабун, гьез жидедаго гъоркье рачун рагIула сверухъ рукIарал гIисинал росаби: Эшехаб, Ручнихъ, ТIинди тIалаби, КастIаниб, ЧIугIлиб росаби.\nЭргъвендерил рохьалги Мовчанил сапарги\nПалхIасил, тарихалдаса цо-цо гьединал хIужабиги ракIалде щвезарулаго эхеде рахунел нижер бер речIчIулеб букIана ихдал къватIире гъураб боцIи-панзалда. Амма кьварун бакъвараб сверухълъиялда гьезие хъарсизе жо дагьаб бугоан. КIодолъиялъул рахъалъ абизе рагIи гьечIониги, гъветI-хералъул, рахъалъ мукъсанлъи бугоан гьезул ракьазул. Гьанжеги ракIалде щвезабилин ПатIимат ТахIнаевалъул тIехь. НекIо гьеб мухъ беричал, буччарал рохьаз бацараб бакI букIанилан хъвалеб буго гьелда. Гьединлъидал гьанжеги цIунун хутIун руго гьенир бакI бихьизабулел цIарал: рохьол бокIон, рохьол щоб, Тамазал рохь, чIугIдерил ро\nхь, рохьол бакълъи. ГIицIго Гъадари росулъе балагьараб бакIалда бихьула гьитIинабго рохь. Заманалдасан дунялалда гьава-бакъ хисиялъул хIасилниги батилаха гьеб, рохьал тIагIин.\nГьединлъидал гьанже дол некIсиял эргъвендерил ирсилазда ракIалда буго росу сверун дагь-дагьккун цIидасан рохьал гIезаризе. Шлангаздасан лъимги бачун, тIири-тIири ккун лъим речIчIулеб къагIидаялда (капельное орошение) лъалъалел руго гьез чанго метрги гьоркьоб тун росдал сверухълъиялда чIарал накIкIигъутIби.\nГьединал пикрабаз кодоре росарал ниж басрияб росдал кIалалде щун ратана. ЦIияб Аргъвани кигIан цебетIураб батаниги, кигIан гьелъул гIадамазда квеш букIаниги, гIемерисезе асар басрияб росдаца гьабулин ккола. Щайин абуни, цIияб росдада релълъарал бакIал жакъа Дагъистаналда гIезегIан руго, басрияб Аргъвани абуни цо гурони гьечIо.\nКавказалъул рагъул заманалда Аргъвани лъабцIул бухIун буго. Гьединлъидал гьенир цIакъго некIсиял минаби цIунун хутIун ратичIин хъвалеб буго архитектураялъул доктор Геннадий Мовчаница. Машгьурав этнограф Е. Шиллинггун цадахъ 1945-1946 соназда магIарул росабалъе экспедициялъ рачIун, нилъер умумуз минаби ралел рукIараб къагIидаялъул хIакъалъулъ «Старый аварский дом» абун тIехь хъвана гьес. Масала, гьес гьениб мухIканго бицунеб буго 200 соналъ цебего бараб Аргъваниса Сахруева Написатил минаялъул. Гьебщинаб заман баниги, мокърукь лъурал чIалабазе расги лъугьун гьечIин хъвалеб буго гьес. Гьелъие миккигъотIол цIул хасало 60 километралъ чангъаздаги лъун бехъерхъун бугоан.\nГьединалго чIалаби жакъа къоялъги цIунун хутIун руго нусидасаги цIикIкIун соназ цебего бараб Аргъвани басрияб мажгиталдаги. ГIанди гIурухъан ккураб цIул эхеде бахъизе эргъвендерил росуго бахъунеб букIун буго къватIибе. Гьел чIалабазда руго кварал жанисан ххезе гьарурал картIалги. Кумекалъе рачIарал гIолохъаби кваназаризе гьанал цIурал хьагал рукIунаанила лъун щибаб 50 метр гьоркьобги тун.\nБухIаниги щиб, ле, Аргъвани росу, лъабкъого багьадур цо къоялъ чIвараб\nМажгиталда тIадехун бихьула цо къоялда жанив 64 гIолохъанчи вукъараб некIсиял хабзал. 1839 соналъул 1 июналда гьениб ккана вахIшияб рагъ. Эргъвендерица бицуна бидул гIорал рукIун ругила росулъа эхере чваххулел. Дов 64 гIолохъанчиги гIаммаб хобалъув вукъун вуго.\nГьездаго цадахъ гьеб рагъулъ чIван руго магIарул цогидал росабалъа рагъухъабиги - кинавниги 2000 чи.\nГIурусазул документазда хъвалеб буго чIваралги лъукъаралги жидер рагъухъабазул ва нухмалъулезул къадар 635 чиясдениги баханилан.\nШагьидзабазе дугIаги гьабун, басриял хабалалъа росдал кIалалдехун балагьун унел рукIана ниж. Нухда нижеда халлъулел рукIана басриял, риххизе къачIарал гIадал минабиги, аскIорго эхетарал цIиял мина-руссеналги. Цадахъ вукIарав школалъул директор ГIумар ХIадисовас баян гьабуна гьел шагьаразда гIумру гьабулел гIолохъабаз цIи гьарулел релги, росдаего хIажатал бакIалги къачIалел ругоан гьез. Масала, бан буго кверкьовуде бихьинал жанире руссине мина, гьединго мажгиталда аскIоб каки чуризе хинаб-цIорораб лъимги хIажатханаби жанир ругеб бакI, кутакалда берцинго, бекIкIараб ганчIица къачIан буго мажгиталъул михIмар, тIасан кIамураби гьарун къачIан руго боцIи гьекъолел русби. ГIадамазул рукъзабахъе бачун буго гьекъолеб лъим. Росдада тIадехун, магIарда чанго бакIалда ран руго гIухьбузе жанире лъугьине квегIенал рукъзал.\nСадакъа балъго гьабизе кколин абуниги, бокьун буго гьезул цо- цоязул цIаралги рехсезе (гIолохъаби тIаса лъугьине ратила). Гьезул цо-цоял ккола ХIажи ХIажиев, «Технострой» ОООялъул генера- лияв директор; жалго жидедаго чIарал предпринимателал Гъай- ирбег МухIамадов, ГIабдулатIип ГIабдулатIипов, ГIабдула Зубаиров.\nГьелде тIадеги дагьалъ цебе росда ахада гьел гIолохъабаз бана школа-интернат. Ай, цин «100 школа» абураб проекталда гъорлъеги ккезабун, къачIан буго къаялда хIинкъи букIараб цебего бараб школалъул гьитIинабго мина.\nХадуб росдал гIолохъабаз гьелда дандбитIун бана лъималги учительзабиги жанир чIолеб мина.\nГьенир цIализарула гIицIго шагьаралда гIумру гьабулел эргъвендерил лъимал. Амма гьезие дарсал кьола батIи-батIиял росабалъа ва МахIачхъалаялдаса рачIарал учительзабаз. 1990-абилел соназда гIезегIан учительзаби бизнесалде ран руго эргъвендерил. Гьединлъидал 16 учителасда гьоркьов ункъо чи гурони Аргъваниса гьечIо цIияб интернаталда.\nГьезул цояй – гIурус мацIалъулгун литератураялъул учительница Зугьра Абакаровалъ бицана конкурсалда бергьун жал тIаса рищанила учительзабазул махщел камил гьабулеб институталъ (ДИРО). Гьей ккола ЦIумада районалъул Агъвалиса. ГьанжелъагIан хIалтIулей йикIана Шамхал посёлокалъул №45 школалда.\n«Аргъвани школалъе учительзаби къваригIун рукIин дида лъана Фейсбукалдасан. Учительзаби кидаго цIи-цIиял жалазда хадур лъугьун, щиб-щибниги балагьулел рукIунел чагIилъидал, дидаги ракIалде ккана хIалбихьун лъикIин гьаб ишалъул. ТIадежоялъе дирго гIагараб ЦIумада районги рикIкIад гьечIелъул, гIодоркъояз гьениеги ине бегьилин ккана, гьединго жибго Аргъвани росу кутакалда тарихияб бакIги гьечIищха. Гьелъги асар гьабуна. Гьедин таваккал тIамунаха дица гьание ячIине. Цо-цоязда ракIалде ккезе бегьула моцIалъ хIалтIун кьолеб мухь лъикIаб букIиналъ ячIун ятилин дун гьание. Гуро, гьеб гIарац бокьарав учителасда шагьаралдаги гьабизе кIола. Масала, дарсаздаса ха- дуб репетиторлъиги гьабун. Гьаниб буго рекIее гIажаибаб асар гьабулеб батIияб парахалъиги, гIадамалги, гьаваги, ахIвал-хIалги», - ян бицана З. Абакаровалъ.\n«Гьаб кIиябго росулъ чIараздасаги цIикIкIун гIадамал къватIир руго нижер. Масала, Нанихъутаналда 130 цIараки гIун буго эргъвендерил. Бабаюрт район ккола гьеб. Гьединлъидал гIемеразе бокьун буго жидерго лъимал гьанире ритIизе, амма 50 лъимералъе гурони бакI гьечIо школалда. Республикаялъул шагьараздасагун районаздаса гу- релги, Москва областалъул Гага- риноялдасаги вуго цо цIалдохъан. Нижер росулъа гочарал чагIи кко- ла кутишасел. ЦIализе росеян гьениса 12 лъимералъул рахъалдаса гIарза бачIун букIана нижехъе. БакI гьечIолъиялъ инкар гьабуна», - ян бицана школалъул директор ГIумар ХIадисовас. Гьесул рагIабазда рекъон, пача- лихъалъ школазеги учительзабазеги бихьизабураб гIарцуда тIаде гIезегIан харжал гьарула меценатаз. Гьедин, масала, 40 азарго гъурщидаса дагьаб мухь щолев учитель цониги гьечIо гьенив.\nГIидалъул къоязда букIа, риидалил каникулазда букIа росулъе рачIиндал, лъималаз чваххун бицунеб гIурус мацI гурони рагIулароан цо заманалда къватIахъ. ТIадежоялъе цо росулъа чагIийин абун, цоцадаги лъалелги рукIинчIо гьел. Гьелъ ракIунтун нижги рукIана. Гьедин нижер гIадамаз хIукму гьабуна гьеб жо хисизабизе: росу цIи гьабизе, магIарул мацIги росдал гIадат-гIамалги лъазе лъимал эхеде ракIаризе. Аллагьасе рецц, гьанже гьел лъималаз магIарул махIги босун буго, рахьдал мацIалъ кIалъалелги руго. Хадубккун нижеда ракIалда буго гьезие лъай кьолелъул росдал тарихалде кIвар кьезе. Рачун гьелгун, рахъун сураталгун, щибаб лъимералда бихьизабизе буго нижеца умумузул ракьазул гIорхъи- рахъ кисан букIарабалиги, щибаб хур-ахалда, кулабазда цIарал кинал рукIаралалиги», - абун бицунаго, директор ГIумарица ниж столоваялде рачана.\nСтолалда тIад лъун бугоан хъураб гIиялъажоялъул къулагIи. Гугариялъул къецазда бергьарав цо цIалдохъанасул эбел-инсуца бачIун бугоан гьеб садакъадуй кваназе. Лъимал абуни къойида жанир щуго нухалда кваназарулел руго гьенир.\nХадур ниж ана лъималги учительзабиги рега-рахъунел бакIал рихьизе. Гьанже заманалда рекъон ремонтги гьабурал, жаниб цIияб мебельги лъурал рукъзалги, киналго квегIенлъаби чIезарурал как балел бакIалги, конференц-залги, цогидабги буго гьениб. БитIун гьеб къоялъ конференц-залалда викторинаги гьабуна гьез. Гьенир кьолел рукIана росдал авалазда, кулабазда, мегъалда хурхарал суалал. Лъималазда цадахъго хIалел рукIана гьезул эбел- эменги. Масала, экраналда бихьизабуна БухIадил авалин абулеб росдал цо къватI. ГIодойги ккун цо ясалъухъа гIеретI бекун хадубищ гьелда гьединаб цIар рекIарабали. Хадубго Юсуп-учителас баян гьабуна лъел цIезе рикIкIад ине кколел рукIиналъ ва гьурал рахъунеб бакI букIиналъ гьеб авалалде ясал росабазе кьезе бокьулароанила умумузе. ДагIба- къец камунгутIиялъ жидеца гьелда Афгъанистанилан абулинги махсара гьабуна Аргъваниса чияс.\nЗаралалъе ургъизе заман тун гьечIо\nГьеб викторина байбихьилалде квен-тIех хIадуризе цIа-кан рекъезабулел, гьан къотIулел ругоан эргъвендерил гIолохъаби. Гьезул кIигояв ватана гьанир церехун бицен гьабурал меценатал – ГIабдулатIип ГIабдулатIиповги Гъайирбег МухIамадовги. БитIараб бицани, гьелъ дагьалъ риххизаруна ниж. Шагьаралда кIуди-кIудияб бизнес бугел гьезул заманищин букIунеб росдал школалда шашликIазе цIа рекъезабизеги викторинаялда гIахьаллъизегиян кколеб букIана.\n«Нижеде божилъиги гьабун Москва областалдаса бахъаралгицин киса-кисаго шагьараздаса лъимал- лъидал гьанире ритIун рачIун ругел. Дагьабниги жагъаллъи ккани, нужер гIайиб бугилан, гьезул эбел- инсуца бадирчIваял гьариларедухъ, ниж моцIида жанир чанцIулго щола гьанире гIолеб-гIолареб жоялъул тIалаб гьабизе. Шагьаралда лъимал квешаб хьвада-чIвадиялде ругьунлъилин хIинкъун рукIарал эбел-эмен рохуца холел руго гьанже гьанире, цIуна-къараб бакIалде гьелги ритIун. Гьанир кирго видео- камерабиги руго гьезда хадуб халкквезе. Гьеб гуребги, цIали, черх лъадаризаби тун батIияб, заралияб жоялде руссине гьезие заманги тун гьечIо. Нижее къваригIун буго лъай тIадегIанаб гIел куцазе», - ян бицана ГIабдулатIипица.\nЖидеца гьел чанго батIияб рахъалъан (спорталъул, цIалул, рухIияб, культураялъул) церетIезарулел ругин тIаде жубана директор ГIумар ХIадисовасги. Ораторазул курсалгицин рагьун рукIанила МахIачхъалаялдаса махщелчагIиги ахIун.\nРес бугев щуго-анлъго гIолохъанчиги данделъун, гьанжеялдаса микьго-ичIго соналъ цебе «Возрождение села» абун фонд гIуцIун буго гьез. Гьедин байбихьун буго росдал нухалгун кьоял къачIазеги, магIардаса лъим бачинеги, мажгиталда сверухъ бакIал къачIазеги, церехун рехсарал цогидал хIалтIаби гьаризеги.\nГьанжегIагар гьел гIолохъабазда ракIалда буго росдал ракьалъе бетIергьанлъиги («зелёнка») тIалаб гьабун, футбол хIалеб майдан гьабизе. Интернаталъул лъималазе гьез бараб гьитIинабго спортзал буго гьениб. Амма шагьаралъул лъималазе футбол бокьулеб буго.\nГIабдулатIипицаги гьесул гьалмагъзаби-меценатазги гьарулел ишал рихьун, гьезде божилъиги гьабун цо-цо мехалда росдал гIадамазги бачIунеб буго фондалде гIарац – 100- 150 азарго гъурущ ккун. Дагьалъ цебе цо ригь арай гIаданалъги пенсиялъул гIарцудаса 30 азарго гъурущ бачIун буго интернаталда цIалулел лъималазе квен босеян.\nПалхIасил, цо къоялда жаниб Аргъвани росуги сверун, гьезул гIадамалгунги гара-чIварун, нижее гьабураб асаралъул жеги гIемер мехалъ бицине бегьилаан.\nАмма абизе бокьараб жо буго цо.\nНилъ магIарулалин, бахIарчиял умумузул ирсилалин, гIадат-гIамал ккурал гIадамалилан сордо-къоялъ керен бухун, ахIи-хIуралда рукIунел цо-цо миллатцоял рихьидал, хIисаб гьабе лъиданиги сундулниги учучуги гьабичIого, гьаругьинан росдал хIажалъаби тIуралел Аргъваниса гIолохъабазулги.\nЦерехун дида гьел кирниги рихьичIо ва рагIичIо я чIобогояб цIар- рецц гьабулел тадбиразда, ялъуни кеп-ихтилалда, яги пачалихъги махсараде ккун, кинаб букIаниги давла тIезабулеб бакIалда.\nГьезухъ буго гIарацги иманги. Амма кIиябго цадахъ киназухъго гуро гьеб букIунеб.\nПрочитано 350 раз\tПоследнее изменение Пятница, 02 апреля 2021 09:59\nДругие материалы в этой категории: « Салам, гIагараб тIалъи! Салам, дир Хунзахъ район!\tЖамагIат гъункулеб байрам »\n13:10, 21 апреля 2021, 6\n13:10, 21 апреля 2021, 7\n13:01, 21 апреля 2021, 7\n12:57, 21 апреля 2021, 11\n12:48, 21 апреля 2021, 28\n12:44, 21 апреля 2021, 10\n12:43, 21 апреля 2021, 11\n12:38, 21 апреля 2021, 17\n12:33, 21 апреля 2021, 41\n12:32, 21 апреля 2021, 15\n12:27, 21 апреля 2021, 16\n12:26, 21 апреля 2021, 14\nВладимир Путин: «Большинство муниципальных и государственных услуг должно оказываться в дистанционном формате»\n12:19, 21 апреля 2021, 654\nВладимир Путин поручил с 1 июля расширить программы диспансеризации


Россиялъул ХIисабалъул палатаялъул нухмалъулев Сергей Степашин\nЦо-цо мехалда Жанубияб ва Шималияб Кавказалъул федералиял мухъазда ругел хъулухъчагIазул ва гьениса депутатазул лъудбузе щвараб хайир росазе щваралдаса анцI-анцI нухалда цIикIкIунги батулеб буго. ГIадамазда бихьулеб бакIалда жиндирго декларация лъечIев цого-цо регионалъул бетIерлъун ватун вуго Чачанлъиялъул бетIер.\nГьанже россиялъул хъулухъчагIазда тIадаб буго лъагIалида жаниб жидее, жидер лъудбузе ва балугълъиялде рахинчIел лъималазе щвараб хайиралъул декларация гIадамазда бихьиледухъ къватIибе загьир гьабизе. Гьедин букIаниги коррупциялде данде цIех-рех гьабиялъул ва инициативаязул «Трансперенси Интернешнл – Россия» абулеб Централъ кIвар буссинабулеб буго регионалиял цо-цо хъулухъчагIазул декларациял кирго жидеда ратулел гьечIолъиялде.\nДагъистаналъул нухмалъулесул ишал тIуразарулев ГIабдулатIипов Рамазаница къватIибе загьир гьабураб декларациялда бихьизабулеб буго батIи-батIияб бакIалдаса гьесие щвараб хайир.\nРеспубликаялъул нухмалъулесул официалияб сайталда кьунги буго гьеб информация.\nДекларациялда рекъон, 2012 соналда ГlабдулатIиповасе щун буго кинабниги 2,597 миллион гъурущ. 2011 соналъул декабралдаса нахъе гьев вукIана Пачалихъияб Думаялъул депутатлъун. ХIалтIул аслияб бакIалдасан гьесие щун буго кIиго миллионгIанасеб гъурущ, педагогикияб хIалтIухъ 84 азаргогIан, 420 азарго гъурущ пенсиядул ва банказда лъураб гIарцуде тIаде бачIун буго гьесие 83 азаргогIан гъурущ.\nГьеб декларациялда бихьизабун гьечIо ГIабдулатIиповасул рукъзал, ракьал ва автомашинаби ругищали баян ва гьединго гьечIо гьесул аскIосеб гIагарлъиялъул хайирги бихьизабун.\nШималияб Кавказалъул республикабазда гьоркьоб цохIо чачаназул нухмалъулев Къадиров Рамзан хутIун вуго тIоцебесеб маялде декларация кьечIев чилъун.\nГьедин хъвалев букIана 30 апрелалда «Российская газетаялъ» . Гъоркьисаги гьес декларация кватIун гурони кьун букIинчIо ва гьелда рекъон, 2011 соналда хIалтIудаса щвараб мухь гуреб тIокIаб кинабниги хайир гьесие щун букIинчIо. Гьебги бахунеб букIун буго 4 100 000 гъурщиде.\nГьелде тIадеги Къадировасул рагIула Грозныялда 36 квадратияб метралъул кIодолъи бугеб цо рукъги. Гьеб соналъ Къадировасул букIун гьечIо живго бетIергьанаб автомашинаги. 2009 соналда абуни гьесул букIараб ВАЗ-2105 тайпаялъул автомашина тIокIал декларациязда бихьизабун букIинчIо.\nКъадировазул гIагараб росу Центороялда бугеб чанго тIалаялъул рукъ эбелалъул бугин ва гьеб гьелъие республикаялъул бетIерлъун вукIарав Къадиров АхIмадхIажихъан хутIараб бугин лъазабун буго.\nЧачанлъиялъул бетIерасул кортежалда ругел анцI-анцI хирияб автомашинаги, гьев бетIергьанаб зоопаркги, гьесул яргъил коллекцияги цоги гIемерабги лъазабун буго пачалихъияб ва чачан халкъалъул буголъилъун.\n2009 соналда Къадировасул декларациялъе комментариял кьолаго Россиялъул ХIисабалъул палатаялъул нухмалъулев Сергей Степашиница абун букIана «Рамзан Къадировасул буголъилъун тIубараб республика бугин ва гьесул ургъел гьабизе кколарин».\nВолгоградалъул икълималъул губернаторасул лъадуе щун буго росасдаса анцI-анцI нухалда цIикIкIун хайир.\nГубернатор Сергей Боженовасул лъади Ольга Боженова ккола икълималъул думаялъул депутат.\nОльга Боженовалъ бихьизабулеб буго гьелъул росасе араб соналда щвараб хайир лъабго миллионалдаса дагьаб цIикIкIараб гIарац бугин. Гьелъул жиндирго хайир бахун буго 55 миллион гъурщиде.\nГъабардагун-Балкариялъул нухмалъулев Каноков Арсение араб соналда щун буго цо миллионгун 500 азарго гъурущ, амма гьесул лъади Канокова Фатимае щун буго 31 миллион гъурущ.\nГьелде тIадеги Каноковасул буго ракьул 64 гектарги 725,7 кв. метралъул кIололъи бугеб рукъги, гаражги «Мерседес-Бенц» автомашинаги. Гьесул лъадул буго ракьул ункъго кесек. Гьезул гIаммаб кIодолъи бащалъула ичIго гектаралда, кIиго рукъги (78,1 ва 97,02 кв. м) «Ауди» ва «Мерседес-Бенц» маркабазул кIиго автомашинаги.\nКубаналъул губернаторас къватIибе загьир гьабун буго декларациялъул къокъ гьабураб вариант.\nКраснодаралъул ракьалъул губернатор Александр Ткачевас загьир гьабураб декларациялда рекъон, 2010 соналдаса нахъе гьесие щолеб хайир цогогIадин хутIулеб буго ва бащалъулеб буго цо миллионгун 700 азарагогIан гъурщида. Гьеб хайир кисаяли ва цоги хайир щолеб бакIал бугищали Ткачевас декларациялда рехсон гьечIо.\nГьес гьединго бицен гьабулеб буго ижараялъе босараб ракьул 10 гIанасеб гектаралъулги, жаниб гIурму гьабулареб минаялъулги. Гьелъул кIодолъи бащалъулеб буго 435,5 квадратияб метралда.\nТкачевасул лъади Ольгае 2012 соналда щун буго 5,145 миллион гъурущ. Гьединго гьелъул буго цIар рехсечIеб компанияги. Гьелъул капитал бахунеб буго 23,338 миллион гъурщиде, гьединго гьелъул рагIула жиндир капитал 41,484 миллион гъурщиде бахунеб цоги компаниялда бутIаги.\nТкачевазул хъизамалъул буго 903 кв. метралде кIодолъи бахунеб рукъги кIиго гектар гIанасеб ракьги.\nБищунго цIикIкIараб хайир щун буго Ставрополалъул думаялъул депутатасе.\nГьеб регионалъул бетIер Валерий Зеренковасул хайир бащалъун буго 2,6 миллион гъурщида, гьесул буго 558 кв.метралда бащадаб рукъги, 700 кв.метралда бащадаб ракьги. Жиндирго автомашинаги рагIуларо гьесул.\nХIукуматалъул хъулухъазда гьечIел депутатазда гьоркьоб бищунго кIудияб хайир щун буго «Арнест» абулеб Невиномысскалъул компаниялъул вице-президент ва «Цогояб Россия» партиялъул гIахьалчи Владимир Гурьяновасе. Гьесие щун буго 47,9 миллион гъурущ.\nБищунго дагьаб хайир щун буго Гъалгъайлъиялъул лъайкьеялъул министрасе.\nГъалгъай республикаялъул бетIер Юнус-Бек Евкуровасул лъагIалил хайир бащалъун буго 2,114 миллион гъурщида.\nЛъадуе кигIан щварабали гьеб декларациялда бихьизабун гьечIо. Евкуровасул хъизамалъул гьединго буго 247 кв.метралда бащадаб рукъги, 420 кв.метралда бащадаб коттеджиги. Жидерго автомашинабиги гьечIо гьеб хъизамалъул.\nДекларациял кьурал хъулухъчагIазда гьоркьоб бищунго дагьаб хайир бихьизабун буго гъалгъаязул лъай кьеялъул министр Руслан Кодзоевас – 148 370 гъурущ. Жиндир тIокIаб кинаб букIаниги буголъи бугинги гьес бихьизабун гьечIо.\nГъарачайгун-Чергессиялъул бетIер Рашида Темрезовасе ва гьесул хъизамалъе араб соналъ щун буго 830 902 гъурущ.\nГьесул гьединго буго 450 кв. метралда бащадаб рукъги. Гьесул лъадуе щун буго 117 азарго гъурущ. Гьелъул гьединго буго лъабго рукъги (96, 83 и 48 кв. м.), гаражги (57 кв.м.) кIиго складги (131 и 68 кв.м.), ракьул 1028 кв.метрги, «TOYOTA Ландкрузер 200» автомашинаги.\nКалмыкиялъул бетIер Алексей Орловасе щун буго 1,027 миллион гъурущ.\nГьесул руго Mercedes-Benz, Land Rover, «ГАЗ-21» автомашинабиги, 380 кв. метралда бащадаб рукъги.\nАдыгеялъул нухмалъулев Аслан Тхакушиновасе щун буго 1,8 млн. гъурущ.\nГьесул лъадуе араб соналда щун буго 340 азарго гъурущ. Гьезул буго лъабго гектар ракьалъулги, жидер гIаммаб кIодолъи азарго квардраталдаса цIикIкIараб кIиго рукъги цогидабги.\nАстраханалъул икълималъул губернатор Александра Жилкиние щун буго 2,5 миллион гъурущ, гьесул лъадуе – 7 азарго гъурущ.\nГьединго гьезул буго гIаммаб кIодолъи 400 кв.м. гIунтIараб лъабго рукъги, лъабго гектаралда бащадаб ракьги, цогидабги.


Материалы за 20.04.2017 » Ассоциация учителей аварского языка\nАУАЯ » Материалы за 20.04.2017\n4 классалъе авар мацIалъул дарс\nАвар мацl 4 класс Тема: «Глагол – каламалъул бутlа» Дарсил мурадал: 1. Кlвар бугел суалалги лъун, лъималазул дарсида лъай борхизабизе; глаголалъе баян кьезе, гьеб цойги каламалъул бутlабазда аскlоб батlа бахъизе лъай; 2. Лъималазул бажари цебетlезабизе, ругьун гьаризе: - цадахъ рекъон\nАх1улеб буго Муи Х1асановалъ\n"МугIрузул ГIали"-6 класс\n(Маргьа) ЙикIанила, йикIинчIила цо херай. Хералъул лъабго васги вукIанила.\nПрезентация "ЦIарубакIазул битIунхъвай"-6 класс\nАвар адабият Тест 5 класс IV четверть 1.«ТIаса лъугьа, гьалмагъ майор» абураб хабаралда Горбуновасул батальоналъ гьужум гьабураб росдал цIар бице. А) Березовка Б) Березовск В) Березино Г) Березкино 2. Фазу ГIалиевалъул «МугIалим» абураб кечI лъие сайгъат гьабураб? А) жиндирго инсуе\nСайгидсалим Джамалудинов. Хъах1абросулъа Мах1мудил раг1абазда рокьул кеч1\nМах1мудил кеч1 ах1улеб буго С. Джамалудиновас\nАвар адабият / Аудио материал / Учителасе\nАх1улеб буго Гьарадерихъа Пайзулаца\nХадижат Бечедова. Куч1дул\nЮсуп Мух1адовасул куч1дул ц1алулел руго Х. Бечедовалъ.\nПрезентация "РикIкIен"-6 класс\nРикIкIен -авар мацI - 6 класс\nЦ1адаса Х1амзатил "Г1умруялъул дарсал" поэмаялдаса бут1а -8 класс


Айдимер ва Къурах1ма. Саг1итбег Сабиев.\nДобавил(а) Administrator on 31 Март 2014.\n«Алмахъ» журналалъе материал данде бак1арулел реда-кциялъул х1алт1ухъаби! Дун ц1акъ вохарав вуго Салатавиялъул тарихалъул нух г1ат1ид гьабизе т1аде босарал нужедаса. Гьединаз бечед гьабула нилъер умумузул тарих. Нужер х1алт1иялъе Аллагьас нух бит1изе квербакъи гьабеги! Дун вуго Буртунаялдаса тарихчи Сабиев Саг1идбек.\nДир т1ехьалдаги руго цо-цо Алмахъ росдал х1акъалда хъварал раг1аби Буртунай росдалгун бухьен бугел: Валил хабар, Сагитх1ажияв, Х1асан, Айдимер.\n25 декабрь 2013 с.\nАйдимер ва Къурах1ма\nБуртунай росолъа цересел ц1аларал г1адамазда гьоркьов рехсезе мустах1икъав чи ккола Айдимерги. Гьес г1умро гьабуна Алмахъалда, гьезул жамаг1аталъ гьев гьарун жидеего дибирлъун вачун вук1ана. Айдимер хвана дова. Алмахъалда г1умру гьабулаго, гьес лъадилъун алмахъайги ячун йик1ана. Гьениб гьесул, т1ад рукъги бараб, зияратги буго. Холаго гьес васият гьабун буго жив жиндирго ракьалда вукъе- ян ва нахъе xyтlapaб ракьги хабалагьлоялъе вакъфу х1исабалда тун буго.\nАйдимер хун хадуса алмахъаз дибирлъун тана гьесул вас Къурах1ма. гьевги вук1анa щвалде щварав г1алимчи. Къурах1маца х1ежалдаса бач1ун бук1ана ц1акъго багьаяб т1ехь. Гьелъул кумекалдалъун лъазе к1олеб бук1ун буго дуниялалда лъугьине бугеб жо.\nКъурах1мал вук1ана лъик1аланго г1елмуялде гьорлъе ккарав вас Исмаг1ил (Ражабил эмен). Къурах1маца жиндирго ирс бикьиялъул васият гьабулаго Исмаг1илица абун буго: «Дие боц1и-рикъзиялъул щибниги жо кьоге, бегьулеблъун батани гьадаб т1ехь кье», - ян. Гьедин Исмаг1илие щун бук1ана гьеб т1ехь. Зама-заманалда гьелдасан пайда босулаан Бикал Г1алил Г1исацаги.\nИсмаг1ил вук1ана кутакалда вац1ц1адав бусурман чи. Гьес г1умро гьабулаан ват1аго ч1ун (аслияб рукъалда аск1об бук1ана гьесул г1елму жанибе бак1арараб ва как-диналъе х1алт1изабулеб рукъги). Гьелъие г1иллаги бук1ана лъимал-чаг1аздаса ва къвариг1ел гье-ч1ел г1адамаздаса жиндирго ругел г1елмудал т1ахьал ц1уни. Гьев вук1ана кутакалда жиндирго бугеб ва цойгидабги г1елмуялъул адаб-хатир ц1унулев чи. Исмаг1илил бук1ана 8-го лъимер ва гьес г1умро гьабула бу-к1ана жиндирго (Исмаг1илил) талаялда. Гьебги бук1ана жинцагоги лъималазги г1ощдоца рохьги гъурун гьабураб тала.\nГьев вук1ана хъизаналъул къимат ц1унулев чи. Гьес киданиги лъадиялъе ва лъималазе г1акъуба гьабулароан. Жеги какие чуризе ва квен гьабизе лъимцин жинцаго ц1олаан ва квенги жинцаго гьабулаан. Гьедин гьабиялъе г1илла бук1ана лъадиялда т1аса жиндиего гьабулеб хъулухъ рехи. Гьес абулеб бук1ун буго лъадиялъеги хъулухъ гьабизе росасда т1адаблъун бихьизабун бугин исламалда.\nКъиматалда ц1унараб ва инсухъан ирсалъе щвараб т1ехьалъул кумекалдалъун Исмаг1илица бицана ракъул сон т1аде щвеялъул, Инкъилаб бахъизе бук1иналъул, бег1ерал т1агъралги т1ад лъурал г1адамаз боц1и-ракьалдаса халкъ мах1рум гьабизе бук1иналъул, нахъзаманалда г1адамал г1одосанги зодосанги роржине рук1иналъул (автомобиль, самолет) ва цогидазулги х1акъалъулъ. Гьев г1алимчи доб квешаб заманалда, рух1анияв х1исабалда, ккуна ва туснахъалдаго хвана.\n«Буртунай ва буртине-\nсел» (росдал тарих)С.Сабиев 2005 сон.\n№3, март, 2014 сон


МухIамад АхIмадовасул тIогьал » MaгIарухъ - Авар Басмабазул Цолъи\nДица дуй толеб буго,\nДица дуй кьолеб буго\nХъвазе щвечIеб кочIол тIехь –\nТIанчалъе инчIеб анищ.\nДир ахирияб хIасрат,\nДир хIисабазул гъамас,\nДидаго цо лъураб бакI\nЛъазе кIолареб алмаз.\nМухIамад, лъикIаб куцалъ\nЦIале рокьул азбука,\nАслияб гьоркьоб тараб.\nМунго хутIараб мехалъ\nХабазул занахъе ун,\nХас гьабун, гIенекке мун\nГIумрудул чIарал сагIтахъ.\nМухIамад, дихъе хасел\nХех щвана, гIазу бана,\nХерлъана, дихъа ана.\nДир гIищкъу хъудулеб кечI\nГьанже какде буссана, –\nГьеб – дир хъвачIеб васигат\nИрсалъе дуе тола.\nСонал анагIан, заман\nЦIикIкIун каранде къала,\nДагьалги къоял кьейин,\nГьаб кьин инегIан тейин.\nГIемерал кучIдул руго\nЦо хIухьелцин кьоларел.\nДоб кьурулъ чIегIераб цер,\nДир чIоралда батичIеб.\nДун вахинчIеб борхалъи,\nДун лъугьинчIеб аххалъи,\nЦо Аллагьасде гуреб\nДица бикьичIеб ургъел.\nГьедин хъвана Расул ХIамзатовас МухIамад АхIмадовасе сайгъат гьабураб асаралда.\nДагъистаналъул халкъияв шагIир МухIамад АхIмадов гьавуна 1955 соналда Гъуниб районалъул Гьонода росулъ. Лъимерлъудаго байбихьана кучIдул хъвазе. Школалъул цIалдохъан вукIаго, АхIмадовас хъвараб «Чабхил кIкIалахъан кIанцIун, бекерулеб буго чан» абураб кечI лъугьана унго-унголъунги халкъияб ва машгьураб асарлъун. МухIамад гьитIинго цIализе восана Москваялъул Горькиясул цIаралда бугеб Литературияб институталде. ТIокIлъигун гьебги лъугIизабун, хIалтIана Дагъистаналъул Хъвадарухъабазул союзалда, басмаханаялда ва цогидалги жавабиял бакIазда.\nБатIи-батIиял соназда къватIире рачIана МухIамад АхIмадовасул «Хасалихълъиялъул сагIат», «Сардил кагътал», «Заманаялъул балладаби», «КучIдул», «Къоял», «Шагьаралъл кучIдул», «Сонал», «Поэт», «ШагIирги ВатIанги», «ГIакълудул ралъад», «Панаяб хIухьел» абурал ва цоги гIемерал тIахьал.\nАхIмадовас 15 соналъ махщалида нухмалъи гьабулеб буго Дагъистаналъул хъвадарухъабазул союзалъе. Дагъистаналъул халкъазул адабият цебетIеялъе кIудияб хIалтIи гьабулеб буго гьес. Союзалъул миллиял секцияз гIадамазулгун дандчIваял гьарула, цIиял тIахьал гьоркьор лъола, гIолохъанал хъвадарухъабазе гIакълаби кьола ва гьезул тIахьал рахъула, таржамаялъул даража борхизабиялде кIвар кьола, республикаялъул ва улкаялъул гIумруялъулъ кIудияб гIахьаллъи гьабула.\nГьединаб, гIемерал рахъал ругеб ва щвалде щун гIуцараб хIаракат букIиналъ, 2018 соназул хIасилал гьарун, Россиялъул Хъвадарухъабазул союзалъул «Россиялъул хъвадарухъан» абураб казияталъ АхIмадов рикIкIана бищун цеветIурав маданияв нухмалъулевлъун.\nГьединго 2018 соналда Москваялда тIобитIараб «ХъахIал къункъраби» абураб къецалда АхIмадов рикIкIана Россиялъул бищун лъикIав шагIирлъун. Гьев ккола Дагъистаналъул пачалихъияб премиялъул лауреат, гьединго Расул ХIамзатовасул, Лесковасул, Дельвигил ва гIемерал цогидалги премиязул лауреат.\nМухIамад АхIмадовас къватIибе биччалеб букIана «РитIухъаб пикру» абураб жамгIиябгун политикияб газетаги. Гьев кидаго вуго халкъалда гъорлъ, гIадамазе кумек гьабизе хIадурго, жиндихъе гьарун рачIарал чагIазул суалал тIуралев, кIвар бугел ишал гIумруялде рахъинарулев, къварилъиялде ккаразе квербакъулев.\n» Гьаб цо боголил как дир кватIиладай?


Джамахириялъул ахир - Актуальная тема - статьи - Персональный сайт\nТ1оцебесеб: Жеги 30-ялдаса цик1к1ун сон цебе дида цадахъ Москваялда ц1алулел рук1ана г1емер г1арабал. Хасго Сириялдаса рук1ана БААС партиялъул нухмалъулезул лъимал, гьеб партиялъул г1олохъанал х1аракатчаг1и. Гьелгун цадахъ дагьалго рук1ана БААСалда жодор хурхен гьеч1ел, цох1о жодор бажариялдалъун, лъаялдалъун ц1ализе Москваялде нух бахъаралги. Т1оцебесеб тайпаялъул рук1ана ч1ух1арал, г1амал к1удиял, бечедал, гьебго заманалда ц1алиялъул к1удияб агъаз гьеч1ел. Гьезие стипендияги ц1ик1к1араб бук1ана, гьездехун бербалагьиги хасаб бук1ана. К1иабилеб тайпаялъулин абуни, г1одор риччарал, диниял, кутакалда ц1алуе к1вар кьолел, г1аданлъи ц1ик1к1арал. Гьез шурун бицунаан дида жодор пачалихъалда бугеб г1ассияб, т1олгоязда хадуб бугеб халкквей, БААСалъулаз мерхьулеб пачалихъалъул. Доб заманалда советияв чиясда раг1араб жо бук1инч1о Сириялда Асадил рагъул самолетаз Хама шагьар рахъуялде сверизабураб. Г1илла: Исламияб жамаг1аталъ Хама шагьаралда Асадида дандеч1ей байбихьун, гьеб жамаг1аталъул сиясиял т1алабал раккизе байбихьун. «Хама шагьар Асадица географиялдаса историялде бит1анилан аби буго нижер Сириялда»- бицулаан дида гьеб пашманаб лъугьа-бахъиналъул х1акъалъулъ дир гьудул Х1асаница. Цоги сириялъул чи аск1ов вугони - кинабг1аги калам Сириялъул х1акъалъулъ т1аг1улаан. Расул Х1амзатовасул коч1ол раг1абазулъ «Аллагьгун эбелилан» раг1идал, Х1асаница дида гьикъана: «Нужор гьаниб гьадинал, Аллагь рехсарал куч1дул ах1изе бегьулиш?». Сириялда г1енеккизецин бегьуларин, исламалда хурхараб я кеч1, я кинаб бугониги асар гьукъараб бугилан бицана гьудулас. Гьеб бук1ана 1976-79 соназда. Гьелго соназда нилъер Дагъистаналда, Ц1умада районалда г1урул раг1алда ругел т1ад рахун как базе бегьулелщинал гамч1ил къанал гъуризе т1амулел рук1ана таращмах1ал алкашал. Гьеб кампаниялъе нухмалъулелги рук1ана Америкалъулгун Израг1илалъул гурел, ц1умадисел коммунистазул бут1рул. (Гьаб бак1алда абич1ого рес гьеч1о, доб заманалъ гьел ганч1азде рагъ барав райкомалъул бет1ер Дингаев Расул, партиялъул хъулухъалдаса ун хаду Шаваялда г1ачивехьлъун х1алт1ана, ахиралда гьебго лъараг1лъиялда мажгиталда будунлъун вук1анилан раг1ана). Рихьулиш Асадидилги, нилъер коммунистазулги релъарал г1аламатал? Гьел г1аламаталин жакъаги нилъер коммунистазул хут1елалгун Башар Асадил гьудуллъи ц1унизе г1иллалъун кколел. Т1олго дунялалде ах1т1он гьарулеб буго Сириялъул Асадида дандеч1араз: «Гьабе кумек, тоге гьаб вах1шияб режималда гъоркь ниж!» абун. Нилъеразе «стабильность» къвариг1ун буго Сириялда. Нилъер пачалихъалъул к1удиял гьудулзабазул сиях1алда хасаб бак1алда рук1ана Саддам Х1усенгун Муаммар Каддафи, Мубаракгун Салих1 ва гьелгурел цогидалги «миллияб багъа-бачариялъул» бах1арзал. Т1олго гьел совет союзалъул гьудулзаби хут1ана г1араб пачалихъазе нухмалъулеллъун 30-40 соналдасаги ц1ик1к1ун.\nК1иабилеб: Социалистияб джамахирия г1уц1улевин абун, цох1о жив бит1араб нухда, хут1аралщинал гьет1араб нухда рук1иналда 40 соналъ рак1ч1ун ч1ух1дарана Каддафи. Гьеб 40 соналъ Къуръаналда бащад гьабун бук1ана Каддафил «Г1урччинаб т1ехь». Имсул тахида вахана Башар Асад, аза-азар мисриял къват1ир рахъун нахъе аян гьараниги, инарилан чамго моц1алъ т1ирун ч1ана 30 ялдаса ц1ик1к1арал соназ бет1ерлъи гьабурав Мубарак. Нахъе ин халат бахъанаг1ан халкъалъул ццимги цик1к1ана, г1адлу-низамги биххана. Гьебго нухдасан унел руго Салих1гун Асад. Гьезул дандеч1ей халат бахъанаг1ан биги ц1ик1к1ине буго гьел пачалихъазда, гьел нахъе ун хаду, г1адлу-низамалде руссинги халат бихъине буго. Ахираб 20 соналда жани гьел г1араб пачалихъазул г1емер г1олохъаби ине ккана Бакът1ехьул Европалде, Америкалде, Россиялде. Аза-азар Ливиялъул, Тунисалъул, Сириялъул, Египеталъул г1арабазе Германиялда, Франциялда, Италиялда, Россиялда, Америкалда щвана т1адег1анаб лъай, гьениб гьезда бихьана бат1ияб г1умру, бич1ч1ана заманалда рекъараб ва инсанасе мустах1икъаб г1умру-яшав гьабизе кинаб бугониги джамахирия х1ажалъулареблъи, кинал ругониги мубаракал я каддафиял къвариг1унареблъи ва гьел бут1рул гьеч1огоги, гьезул «г1акъилаб» нухмалъи щвеч1ониги г1умругун яшав дунялалдаго гьезул ват1аналда бугелдаса г1емер лъик1 бук1ин, инсанасул ихтияралгун ресал ват1аналда ругелдаса г1емер т1адег1ан рук1ин.\nЛъабабилеб г1илла: Рак1алде щола, 1991-92 соназда Г1иракъалде Саддамихъе ана Россиялъул вакил, жинда г1арабазул г1адатги, тарихги, маданиятги лъик1 лъалев, живго Х1усенги цевего лъалев Евгений Примаков. Гьес гьарана Х1усенида: «Рит1ухъал, рагьарал рищиялги лъазарун, те дуца бет1ерлъи, ричанте халкъалъ килиш бит1арал ц1иял г1адамал бет1ирлъиялдеги, пачалихъалъе нухмалъиялдеги, гьеб мехалда лъилниги дуда г1айиб бук1инаро ва Г1иракъалъул ракьалда рекъел хут1ила. Т1амуге дурго халкъ бидулаб дандеч1еялде!»- абун. Къабул гьабич1о Х1усеница. «Дица Америка бидулъ гъанкъизабила!» - абун, гьодорал х1инкъаби кьуна. Х1асил: Х1усен, катил т1инч1г1адин, царал карт1инисаги вахъун, къабих1 гьавун кварида вана, лъуг1и гьеч1еб ц1адулъе т1олго Г1иракъалъул халкъ ц1ана. Гьебго гьари ахирал моц1аз загьир гьабуна Каддафида. Къват1и рахъарал аза-азар жиндирго ракьцоязда тарщалин, гьабийин к1алъана, кинабг1аги маслиг1аталде ине пикру гьабич1о, биххулеб, бух1улеб, гъурулеб Ливиялъцин гьесие асар гьабич1о. Гьединабго т1алаб буго жакъа Сириялъул дандеч1аразул Асадидаги, Йеменалда Салих1идаги. Каддафи къуркьич1о, амма нажас-чороклъи чвахунел марщабазда вахчизе ккарав, гьенисан ц1ан вахъун къабих1 гьавун, вах1шияб х1алалда ч1вана. Абич1ого чара гьеч1еблъун рик1к1уна: кинаб мунагь-г1айиб Каддафида бук1ун батаниги, бегьуларо инсан додин къабих1 гьавизе, хасго асирлъуде вач1арав я восарав. «Дир би х1арам буго нужое, кьвагьуге! Нуж кколаро лъик1аб-квешаб борцунел ц1адираби, гьабуге х1арамаб иш!» - абун ах1т1олесда щвана досие ахир лъураб гула. Жаназа къабих1 гьабиялъ бергьенлъи босараб къукъа берцин гьабуларо, г1орхъолъа борч1араб рагъдаги гурх1ел=рах1му къвариг1уна. Асир гьавурав, лъукъарав Каддафи вихьидал рак1алде щвана доб кьог1аб 1999 соналъ асир гьавурав, вухун хъах1иллъарав, кверазда рахсал рарав, ракьалда вегарав ва ч1агояв дагъистаниясда чамго нухалъ тунк1ил хъундагъ кьабулев дагъистаналъул политик. Гьебги, т1олгоязда жиндирго «бах1арчилъи» бихьизе, телекамерабазда цебе!\nТунисалъул, Египеталъул бут1рузул г1акълу г1уна, зах1матгониги, нахъе ине. Тунисалда рищиял т1орит1ана, жеги киданиги бук1инч1еб х1аракатчилъи бихьизабуна тунисалъулаз рищиязда. (Баркала кьезе ккола Бен Г1алие, халат бахъич1ого, жиндир заманалъ пачалихъ тун т1урарав). Гьаригьунккун ракълил г1умруялде бач1ина пачалихъ. Амма Сириялъулгун Йеменалъулаз бет1ерлъудаса ине инкар гьабуна, т1олго халкъ гъурунги къираллъи кьеларо абун ч1ун руго. Жакъа Йеменалда нусазарго чи къват1ив вахъана Салих1ие наг1ана кьолаго, гьесие тамих1 т1алаб гьабун. Салих1ие гьелги тарщал, гьаби ратила, Каддафиего г1адин. Къойидаса къойиде х1алуцунеб буго Сириялда ах1вал-х1ал, ц1ик1к1унеб буго гьенибги «тарщазул» къадар. Президентасул, къираласул рахъ ккун къват1и рахъиялъул, гьел демонстрациябиг1уц1иялъул къаг1идаби, кин аза-азар чиновникал, х1укуматалъе мут1иг1ал чаг1и рак1арулел, нилъеда малъич1ого лъала ва Румыниялъул (1989 с), Ливиялъул мисалазда бихьана.\nАнц1-анц1 соназ хисич1ого, жиндие бокьараб х1алалъ ва жиндие бокьаралъуб халкъги баччун нухмалъизе бегьула жакъаги. Амма гьелъие чара гьеч1еблъун ккола т1олго халкъ гьересиял маргьабаз кваназаби, Интернет т1убанго къай, телевидение, газетал цок1алаб пикруялда ч1езари, радиприемникалдсанцин къват1исан калам жанив вугесда раг1изе гьукъи, гьеб г1иллаялъ, Кореялдаго г1адин, гьел приемникал т1олгоязухъан, ярагъго г1адин, рахъи. Гьеб политикалъул х1асиллъун лъугьине кола 2-3-5 соналдаса т1олго халкъ, Шималияб Кореялдагог1адин, президент я хан живго Аллагьас жодое кьурав вук1иналда божи, цокьераб халкъ, цо мухъ гьабун президентасда сверхъ гъунки. (Мух1у нилъее Аллагьасго кьурав вугилан муфтияс хьул лъун бук1ана даимаб гъункиялде Дагъистан ах1изе. Гъункич1олъи муфтиясул г1айиб гуро). Гьеб къаг1идаялде рач1ани, кинабг1аги гьуриялъ квал-квал гьабуларо президентазегун ханзабазе. Гьединаб пачалихъалъул бищун т1адег1анаб къиматги ккола «стабильность». Гьеб раг1иги ккола нилъер нухмалъулезе гьаб ахираб 10 соналъ бищун хирияб ва къиматаб раг1и. Бук1инесеб Аллагьасда лъала.\nКатегория: Актуальная тема | Добавил: admin (27.10.2011) | Автор: Абдурашид Саидов


Москваялде вачlине бегьула «дипломатияв диверсант»\nУкраинаялда Америкаялъул вакил Джон Теффт, Киев, 23Апр2013\nАмерикаялда гьев лъала махщел ва хIалбихьи кIудияв дипломат хIисабалда. Россиялда гьев лъала Гуржиялда ва Украиналда «кьер-кьерал революциял» гIуцIарав чи хIисабалда. Гьанже, ракIалде кколеб буго, Москваялде Америкаялъул иградулав хасав вакил хIисабалда витIиялъухъ балагьун чIун вугин Джон Теффт.\nМоскваялда Джон Теффтида абула Россиялъул мадугьалихъ ругел улкабазда режимал хисиялъул рахъалъ экспертин ва «дипломатияв диверсантин». Гьанже щаклъи буго гьев Москваялде витIулев вукIиналда ва Кремлалъул цо-цо вакилзабазул щаклъи буго гьенибги гьес гьелда релъараб жо гьабизе къасд гьабизе рес букIиналда.\nАбизе бегьула Джон Теффт вугин Москвагун Вашингтоналъул хварал гьоркьорлъабазда рухI речIчIизабизе витIулев чийинги.\nРакIалде кколеб буго Джон Теффт президент Барак Обамаца Москваялде витIизе вугин ва Россиялъул информалатаз лъазабухъе, Москваялъулги гьечIо гьелда дагIба.\nГьел лъазабиял ритIарал ратани ва Сенаталъ гьесул кандидатура къабул гьабуни, Теффт Москваялде ине вуго Крымалъе Москваялъ аннексия гьабиялда ва машрикъалъул Украиналда Россиялдехун цIайи цIикIкIараб дандечIей багъариялда бан Америкаялъулгун Россиялъул гьоркьорлъаби цIорораб рагъул заманаялдаса нахъе бищунго хвараб мехалда.\nЖидеда сверун Москваялъул рахIат хвезабулел дипломатазул цоявлъун ккола 64 сон барав Теффт. Гьелъие гIиллалъунги буго Гуржиягун Украиналда «кьер-кьерал» революциял гьарулаго америкаялъул дипломатиялъул бетIерлъуда гьев вукIин ва гьел революциязул гIайиб Москваялъ Вашингтоналда гьабулеб букIин.\nДипломатиялда Теффт вугелдаса буго 40 сон. 2004 соналда Украиналда «курактIогьилаб революция» унаго гьесул гьелъулъ букIана лъалеб асар. Гьелдаса хадуб дагьаб заманаялда 2008 соналда Москваялда ва Тбилисиялда гьоркьоб къокъабго рагъ букIараб мехалда гьев вукIана Гуржиялда Америкаялъул вакиллъунги.\nГьеб мехалда Россиялъ магърибалда гьабулеб букIана сепаратистиял регионал Жанубияб Гьириялъул ва Абхазиялъул суалазда сверун конфликт ккелалде цебе гуржиязул президент Михаил Саакашвилие рагъулаб кумек гьабиялъул гIайиб.\nWikiLeaks сайталда ва британиялъул Тhe Guardian газетаялда кьурал Америкаялъул Пачалихъияб департаменталъул документазда рекъон, Гуржиялда рагъ байбихьизе лъагIел бугеб мехалдаго Теффтица Россиялда гьабулеб букIун буго гуржиязул сепаратистазул рахъ кколеб ва гьезие кумек гьабулеб букIиналъул гIайиб.\n2009 соналда Тбилисиялда жиндирго хъулухъ тун хадуб Обамаца Теффт витIун вукIана Украиналде Америкаялъул вакиллъун. Гьеб мехалда гьенив президентасул рищиязда магърибалдехун цIийи цIикIкIарав президент Виктор Ющенко къола Кремлалдехун цIийи цIикIкIарав кандидат Виктор Януковичие.\nАраб соналъул ноябралда Украиналда протестазул цIа пархараб мехалда Теффт Киевалдаса нахъе ун вукIана, амма Кремлалъул рахъ кколез гьесда гьабула гьеб кор боркьизе хIадуриялъул гIайиб.\nГьединазул цояй ккола Россиялъул ЖамгIияб палатаялъул гIахьалчIужу Вероника Крашенниникова.\n(INSERT AUDIO -- Krasheninnikova in Russian -- length :16 -- NC070339)\n«Гьел соназда рукIана Саакашвилица жанубияб Гьириялде ва Абхазиялде гьарурал гьужумал ва хадуб гьениб рагъ. Гьединго Украиналдаги гьесул букIараб асар кIвар кьечIого кинго тезе бегьуларо».\nГьелъ гьедин абун букIана ГIурус Радиоялъе.\n2000-2003 соназда Теффт вукIана Литваялда Америкаялъул вакиллъунги. Россиялъул пачалихъиял информалатазул пикруялда гьеб мехалда Балтиялъул гьеб улкаялда Кремлалдехун рокьукълъи щулалъизабиялъулъги гьесул кумек гьечIого иш ккун батуларо.\nЖиндирго иргаялда Теффтица абулеб буго жив Россиялде данде вугев чи гурин.\nЖинда кколин дунялалъул гьаб рагIалда киналго ругьунлъизе кколин цадахъ халтIизеги гIумру гьабизеги, гьебги цоцазул суверенитетги лъидаго бачIолъиги цIунулагойин.\nДипломатасул хъулухъалде Теффт лъугьана 1972 соналда цIорораб рагъул завалалда. Гьев 80-билел соназги хIалтIулев вукIана пачалихъияб департаменталда советияб бюроялда.\nСоветияб Союз биххун хадуб 1996-1999 соназда гьев вукIана Москваялда америкаялъул вакил хисулевлъун.\nДипломатасул цере рукIарал коллегабазул пикруялда рекъон, советиял ва россиялъулал ишазулъ бугеб кIудияб хIалбихьиялде балагьун жакъа Теффт кколев вуго Россиялда Америкаялъул вакиллъун вукIине бищунго лъикIав чилъун.\nВисконсиналда гьавурав ва хобби хIисабалда батIи-батIиял тIагърал ракIарулев Теффт лъала гIодобе биччараб хьвада-чIвадиялъул гIадатияв чи хIисабалда.\nГьединаб букIана гьесул вагъа-вашари 2009 соналда гуржиязул ток-шоуялдаги. Гьениб гьес ахIун букIана джазалъул легенда Луи Армстронгил «What a Wonderful World» абулеб кечI.\nД.Коллинз: Макфолие бигьаяб букlинчlо


Тетрадалъул тIанчаздаса… замана, гIадамал ва пикраби\nУнкъоялда анцIабилел соназул байбихьуда миллиял рагъа-рачариял, митингал, ахIи-хъуял гьарзалъарабго гIемерлъун рукIанила цере кIанцIолел ва «дун» бачунел гIадамалин бицуна. Бицуна батIи-батIиял гIадамал кIанцIун рачIанила цере «гьале гьанив дунги вуго» ян.\nКьер-кьерал пиджакал ретIарал, горбода меседил рахас барал, «казачки» абун цересан кIичIарал хьитал ретIарал гIадамал лъугьанила хутIаразда гIумру кин гьабизе кколебали малъизеян. Гьел чагIи «ГIака биче, автомат босе! Мина биче, автомат босе!!!» - ян цо митингалда ахIдезе лъугьараб мехалъ, къел ракьанда вугев цо херас такрар гьарулел рукIанила цохIого рагIаби: «Гьии …дир лъимал, гIемер лъикIаб жо гуроанха гьеб рагъ… гIемер лъикIаб жо гуроанха…», — ян.\nПайда щиб, лъиданиги рагIулеб букIун гьечIо къел ракьанде цураб гIакълуялъул гьаракь. Трибуна букIана жагьиллъиялъ ва хIамабагьадурлъиялъ босун. Лъималазда рагъ суратазда ва кинодул лентабазда гурони бихьун букIинчIо. Рачлихъ таманчаги, гъажалда автоматги барав чи гучав чи вугин абураб пикруялъги, жеги дунял бичIчIичIел, рагъул кьогIлъи лъачIел гьодорал бутIрузги гьел тункулел рукIана церехун. Жанисеб гьаракьалъ абулеб букIана «вихьизаве мун щивали» - ян. Вихьизавулевги вукIана расги барахщичIого, гьезул цоял тIараде ана, цогидал ахада хутIана, лъабабилел къаникьеги ун гьезул хабада хурдул шуршудулел руго жакъа.\nГьеб буго нилъер беразда бихьараб «рагъ» — криминалиял разборкабаз 90-абилезда чIварал гIолохъаби, I999 абилеб соналъ Болъихъ, Къадар, Новолак ва ахирал соназда дагьлъарал рохьилазулгун ва полициялъул къеркьей. Щай дица гьелъул бицунеб бугеб гьаниб? Гьаб сураталъ нилъеда цебе тIамизе бигьалъула кIудияб рагъ.\nХIатта гьаб рехсараб рагъуцацин ракI гъанцIизабулеб буго нилъер. Гьанже хIисаб гьабе унго-унгояб кIудияб рагъул, ватIанияб рагъул, дунялалъул рагъул. Кинаб вахIшияб сурат ва кIудияб пасалъи ХХ гIасруялда инсанияталда бихьараб? АнцI-анцI пачалихъал, нус-нус миллатал, миллионаз гIадамал, чIварал, хварал, рухIарал, гъанкъарал, лъукъарал, чиясда цебе тIамизе захIматаб, ракьалда рещтIараб жужахI. Камчаткаялдаса Калинградалде, полярияб Севералдаса Югалъул мугIрузде щун гьелъул цIадул милъир хъвачIеб, ракIал лъукъичIеб, гIолохъаби камичIеб рукъ къанагIат хутIун батиларо.\nДида ракIалда буго кIудияй эбелалъ жиндир рагъда чIварав вацасул адрес хвезегIан рехсолеб, гIодун бицунаан дов рагъде иналъулги, хабар лъачIого тIагIиналъулги. РакIалда йиго росулъа гIадан, рагъда кIиго вац виларай. РакIалда буго аскIоб бугеб росулъа цо хъизаналъул ункъго вац кIудияб рагъде арал, лъабгоявги чIван инвалидлъун цояв вуссарал. РакIалда вуго кIудияв Расул ХIамзатов, рагъул темаялда дунялалда бищунго машгьураб кечI хъварав, кIудияв ригь арав херав чи щакъраххунаан жиндир рагъда чIварал вацазул бицун.\nРакIалда буго 2000 абилеб соналъул маялъул къоял рукIана. Чернышевскиясул къотIноб бугеб Расулил рукъалъул кIалтIа харбида рукIана. «55 сон сверана рагъ лъугIаралдаса, дидаса кIудиял вацал дора къанщана, дол гIолохъабилъун хутIана, дун вихьуларищ доздасаги кIудияв гIун, инсул ригьалдасаги тIаде ун гьанив…», — ян кIалъалев вукIана Расул.\n«Мун гьанив хIажат вуго, Расул, Аллагьас цIунана мун гьанир ругезе, мун рагъде ани «Къункъраби» кечI букIинароан, цогидал анцI-анцI миллионал асир гьарурал кучIдул рукIинароан. Рагъда чIварал вацазде ва эбелалде дуца хъварал гIадал асарал дунялалда лъицаниги хъван рукIун ратиларо», — ян гьев гIодов виччазавулев вукIана. «Рагъда чIварал вацазде» абураб калам ккуна гьес дир, « щиб кечI букIараб дир вацазде хъвараб?» — ин сихIирго валагьана гьев. Дица цIалана рагъда чIварал вацал Ахилчиде ва МухIамадиде гъос хъвараб поэмаялда бакьулъа дидаго ракIалде чIарал бакIал:\n«…Севастополалъул кIалгIаби, ганчIал,\nКIикъоялда цойилъ нуж руго нугIзал.\nЦIорораб накIкIилаб сордо букIана,\nСамолет бортана ЧIегIер ралъдалъе.\nГьелда рекIараб цIа карачалазул,\nКвачараб гьелчеялъ свине гьабуна.\nГIумру гьечIеб тIагIел тIиналде ана\nГьелда тIад вукIана дир вац Ахилчи.\nГьеб хабар рагIигун эбел гIодана,\nРалъад гьекъезегIан къечон йигин дун,\nГьедигIан кIудияб, гьедин гъваридаб\nГьедигIан гIурччинаб хоб букIунарин,\nХабада тIад зани чIвалеб гьечIелъул\nЧIаго вуго дир вас Ахилчиян,\nГьев вукIанин лъикIав лъетIарухъан\nВачIина квачIги бан карачалабалъ…\nЦIалулеб букIана дица ракIалда бугеб жо, аскIов вукIарав гьудулас тункун чIезавуна. Расулихъ валагьарабго гьев гIодулев вугоан чваххун магIугун. Дихъа цо тохаб иш ккараб гIадин нечон дун вуцIцIана. Расулица магIуги бацIцIун хадусеб цIализабуна. Гьеб къоялъ тIадеги бичIчIана дида дунялалда тIаде ккун букIун бугеб балагьалъул масштаб.\nБицуна нилъеца экономикаялъул, культураялъул, социалиял суалазул ва анцI-анцI кIвар бугел суалазул ва масъалабазул, амма хIисаб гьабурабго рагъ гьечIолъиялдаса ва гIадамал ракълида рукIиналдаса кIудияб талихI щибниги гьечIо ракьалда. Гьелъул къимат гьабулеб гьечIо нилъеца ракьалда. Хабар лъикIаб рагIайги.


Царнаевал Тамерланги, яцалги, Джогьарги\n22 апрелалда Россиялъул ХIинкъигьечIолъи чIезабиялъул Шураялъ лъазабуна Тамерлан Царнаевасул кинабгIаги бухьен букIинчIин яргъидгlуцlаралгунин.\nГьал къоязда Бостоналда ккараб теракт Тамерлан Царнаевасул хIалтIи бугилан. Полициялъулал хадур лъугьиндал, гьевчIвана, гьитIинав вац Жовгьар тIурун ворчIана. Сордо-къоялъ валагьулевги вукIун, Жовгьар ватана лъел расаялда жаниввахчун. ЗахIматго лъукъарав гьев азарханаялда вуго.\nЭР-гун букIараб гара-чIвариялда Тамерлан Царнаевасул эбел Зубейдатица бицана гьал гIагарал къоязда жиндир рос Анзорине вугила Америкаялде букъизе васасул жаназаялда хадур. Гьединго лъикIав адвокатги ккун, гьесда ракIалда буго лъукъуназарханаялда вугев кIиабилев вас Жовгьарги цIунизе.\nЦарнаев Анзор (квегlиса), лъади Зубейдат, гьелъул вац Мухlамадхlажи. Эбелалъул кодов Тамерлан\nЗубейдат Царнаевалъ ЭР-ялъе бицана Тамерлан кIалъанила жиндихъе гьеб кьвагьи ккун хадур низам цIунулел рачIунрукIанин жиндихъе цIех-рехалъилан. Жидер дуда щаклъи ккун бугин полициялъулаз абидал, гьеб нужер иш бугилан жавабкьун бугила Тамерланицаги.\nГьедин батани, щайха гьев полициялдаса тIурулев вукIарав, гьеб мехалда киве унев гьев вукIарин гьикъидал, Зубейдатицажаваб кьуна Жовгьар цIалуде щвезавизе унев вукIун вугин дов, цинги полициялъулал жинда хадур гIунтIулел рукIинбихьидал, жидеда хадур кьвагьдолел ругилан лъадухъе ахIун бугила гьес.\nЗубейдат Царнаева: “Дун божуларо полициялъулав чIванин абураб жоялда. Щайгурелъул додинаб ахIвал-хIалалда бокьараб жо ургъизе рес буго. Нужеда жибго Америкаги щиб улкаяли лъаларогойищ? Жидее къваригIани, бокьарав чиясда тIад бугьтан лъезе рес буго доз. ГIиси-бикъинаб жогицин кIодо-кIодо гьабун шоу гьабула, гьезда сверухъ кIудиял хIаял ургъула гьез. Гьаб ахIвал-хIалги ккола дир лъималазе гъураб къор”.\nПатIимат Сулейманова ккола Зубейдатил вацасул лъади. Гъоркьисала МахIачхъалаялда вачIиндал, гьезухъги гьоболлъи балеб букIун буго Тамерланица.\nПатIимат Сулейманова, 22Апр2013\nПатIимат Сулейманова: “Гьеб кин ккарабали нижеегоги бокьун буго лъазе. Мажгиталдаса вачIунаго росас ахIун бачIана телевизоралъухъ балагьейила Царнаевазул бицунеб бугилан. Тамерланилги Жовгьарилги бицунеб рагIидал, жив кутакалда виххун кканин абуна гьес. Щайгурелъул гьеб божизе бегьулеб жо гуро. Телевизор биччазе цояб рокъоехун йортана дун. Гьеб мехалда гIодулаго Анзорица ахIун бачIана :”Патимат, моих детей нету – Тамерлана и Анзора” ян. Гьеб заманалда нижехъ рукIана гъозул эбелалъул (Зубейдатил) яцалги. Гьезул вац унтун вугилан гьесда ракIгурхIун гIодулел рукIана. Цинги тIаде гьаб цояб хабарги бачIанаха. ГIодор герегахъдизе лъугьана. Нижер ахIи рагIун мадугьалзаби рачIана тIаде”.\nЭР: Дур хIисабалда, додинаб кьвагьи гьабизе гIилла букIанищ гъосул?\nПатIимат Сулейманова: “Нижер мадугьал йикIана бицуней цо нухалда нижехъе вачIунев гьесда данде кканин жий. Цинги жиндихъа кодоса росун сумкабигун кумек гьабунин тIаде ячIине. Гьединав вас вукIана… Рокъов-къватIивги вацIцIадав, адаб бугев вугев вукIана. Гьединго жал гражданаллъун гьарураб улкаялъе гьединаб жо щай гьабизе кколеб букIарабали бичIчIуларо дида. Жовгьарие щун букIана гражданлъи. Тамерлание грин-карта кьун букIана. Гьесие Америкаялъул гражданлъи сентябралдайищ, декабралдайищали щвезе кколаан. Нижеда кколеб буго гьезие цогидаз къор гъун батилилан. Доз жидецагоги батIи-батIияб жо буго гьезда нахъасан бицунеб. Цогидаз гьабулеб иш жидедаго тIаде босун батилила, Доку ГIумаровасул къокъаялда гъорлъ рукIун ратилила. Амма гьес жинцаго лъазабуна гурищ гьесулгун жидер кинабгIаги бухьен букIинчIилан…\nДида телевизоралдасан радал вихьана гьеб теракт ккараб бакIалъул суратазда рюкзакги нахъа бан кIиго вас – Тамерланги Жовгьарги рукIун ругоха гьел. Къасиялдехун рагIана гьел чIван ругилан.\nВести 24 программаялдасан ЛДПРалъул цевехъан Жириновскиясги абуна гурищ гьеб суал полициялъе кьезе кколила – кигIан кьвагьулеб жо букIараб, кигIан гьеб харж гьабурабали. КинабгIаги Россиялъул яги чачаназул лъалкI гьениб гьечIила. Кавказ бокьуларев Жириновскиясгицин гьедин абулеб мехалъ, нижеца щибинха абилеб? Гьесда гьел лъазецин лъалароан, нижедани гъол лъалел рукIаралъул”.\nГьелъ ракIалде щвезабулеб буго Тамерлан вукIанин берцинаб гIамал-хасияталъул вас. Гьединго вукIанила динияв вас. Гьелда бан журналистаз кIвар буссинабулеб буго Тамерлан МахIачхъалаялъул Котровасул мажгиталде унев вукIун ватиялде. Гьенире аслияб куцалда салафиял хьвадула. Амма ЭР-гун букIараб гара-чIвариялда Котровасул мажгиталъул имам ХIасан-ХIусеница абуна гъоркьисала Тамерлан МахIачхъалаялде вачIараб мехалда жив кутакалда унтун рокъов вукIанила, гьединго лъаларин гьев мажгиталде вачIун вукIаравищ вукIинчIевищали. Тамерланил эмен Анзорица бицана гьев какде унаанила МахIачхъалаялъул аслияб Жума-мажгиталде.\nПатIиматица гьединго бицана Тамерлан лъикIав боксер вукIанин, амма щаяли МахIачхъалаялъул цониги клубалде восичIила гьев.\nТамерлание бокьун букIун буго кватIичIого Америкаялдаса тIадвуссун, гIумру гьабизе МахIачхъалаялде вачIине.


АстрономияБиологияВоспитательная работаГеографияДиректору, завучуДоп. образованиеДошкольное образованиеДругоеИЗО, МХКИностранные языкиИнформатикаИсторияКазахский язык и лит.Классному руководителюЛогопедияМатематикаМузыкаНачальные классыОБЖОбществознаниеРусский язык и литератураСоциальному педагогуТехнологияУкраинский языкФизикаФизкультураХимияШкольному психологуЯзыки народов РФ Инфоурок / Другое / Тесты / Тестовая работа по аварскому языку 10 кл\nФамилия ______________________________ Имя ___________________________________ Класс __________________________________ Качествиял прилагательноязда гъоркь х1учч ц1ай? А) Ват1анияб, ц1ек1аб, колхозияб, царалаб. Б) Хехаб, инсулаб, гъоркьсияб, снсияб. В) Жакъасеб, кьарияб, гьанжесеб, г1алхулаб. Г) Эбелаб, дураб, х1амилаб, берцинаб Гьоркьоблъиялъул прилагательноял рат1а гьаре? А) Кант1огьилаб, ц1акъаб, т1уцаб, х1алакъаб Б) Баг1араб, ц1иркъилаб, гьалагаб, борхатаб В) Аваданаб, г1урччинаб, борхатаб, гьуинаб Г) Кьог1аб, г1арцулаб, бахьинаб, х1еренаб. Журарал къадаралъул рик1к1енал кин хъвалел? А) Рек1ун хъвала Б) Бат1аго хъвала В) Дефисгун хъвала Г) Лъаларо Цадахълъиялъул ва г1ага-шагарлъиялъул рик1к1енал кин хъвалел? А) Рек1ун хъвала Б) Дефисгун хъвала В) Бат1а-бат1аго хъвала Г) Лъаларо Составиял рик1к1енал кин хъвалел? А) Рек1ун хъвала Б) Дефисгун хъвала В) Рат1ат1ун хъвала Г) Лъаларо Рик1к1адул ц1ар (тарихазул ц1ар) падежазде кин сверулеб? А) Прилагательноего г1адин Б) Причастие г1адин В) Предметияб ц1ар г1адин Г) Наречие г1адин Предметияб ц1аргун къадаралъул рик1к1еналъул бухьен кинаб бук1унеб? А) Рекъонккеялъул Б) Мут1иг1лъиялъул (управлениялъулаб) В) Цадахъкъаялъул (маг1анаялъулаб) Г) Лъаларо Предметияб ц1аргун цадахъ бугеб къадаралъул рик1к1ен формабаздк хисулебищ? А) Хисула цолъул ва г1емерлъул формаялде Б) Предметияб ц1аралда рекъон, падежазде сверула В) Предметияб ц1аралде балагьун, жинсазде хисула Г) Хисуларо, аслияб падежалдаго хут1ула Предметияб ц1аргун цадахъ бугеб иргадул рик1к1ен кин хисулеб? А) Хисула падежазде Б) Кинго хисуларо В) Хисула жинсазде ва формабазде Г) Лъаларо Бит1унхъвараб иргадул рик1к1ен бихьизабе? А) Къолощу абилеб, къолощу-абилеб, къолощуабилеб Б) Нусиялда лъаб-абилеб, нусиялда лъабабилеб, нусиялда лъаб абилеб В) 100-абилеб. 100 абилеб, 100абилеб Ц1арубак1азул чан разряд бугеб? А) Ункъо Б) Щуго В) Анлъго Г) Анкьго Бит1унхъвараб прилагательное бихьизабе? А) Бец1 хъалилаб, мадак1ачараб Б) Бец1-хъах1илаб, мадак1ачараб В) бец1хъах1илаб, мада к1ачараб Г) Лъаларо Подайте заявку сейчас на любой интересующий Вас курс переподготовки, чтобы получить диплом со скидкой 50% уже осенью 2017 года. Выберите специальность, которую Вы хотите получить:\nАвтор МАКСУДОВ ИСЛАМ АБДУСАЛАМОВИЧ\nДБ-191199 Получить свидетельство о публикации\n13.09.2016 Просмотров: 554 Комментариев: 0 Презентация МДК 02. 01Планирование и организация работы структурного подразделения на тему: "Типы производства"\n12.09.2016 Просмотров: 176 Комментариев: 0 Календарно-тематический план по схм\n12.09.2016 Просмотров: 81 Комментариев: 0 Лекция по менеджменту "Менеджмент организации" специальности 08.02.08\n12.09.2016 Просмотров: 189 Комментариев: 0 Программа самостоятельной работы студентов по экономике организации специальность 13.02.02\n12.09.2016 Просмотров: 95 Комментариев: 0 Презентация по экономике организации на тему "Формы и системы оплаты труда" (4 курс)\n12.09.2016 Просмотров: 125 Комментариев: 0 Презентация по Экономики Организации на тему "Себестоимость"\n12.09.2016 Просмотров: 112 Комментариев: 0 1191472119147011914681191464119145711914431191371


"Кагътил" инвестпроектал яги хIиллаялъул анатомия\nДагъистаналда бугеб кьишни-къулалъул гIадлу гьабизе, иргадулаб нухалда, тIаде босана компанияp. Гьезул нухмалъулелгун дандчIвана Дагъистаналъул бетIер. Гьединал харбал рицунелдаса гIезегIан сонал ругониги, щаялиго, рагIалде бахъараб инвестициязул проектал республикаялда къанагIат гурони гIумруялде рахъинарун бажаруларо.\nДагъистаналъул нухмалъулесул официалияб сайталда кьурал баяназда рекъон, республикаялда 200 азарго тонна кьищни-къулалъул хIалтIизабун бажарулеб завод базе рагIи кьолеб буго «Газстрой», «Финпроматом» ва «Мадала» компаниязул нухмалъулез. Гьелде тIадеги, гьеб проект гIумруялде бахъинабиялъе сурсаталги инвестораз жидедего тIаде росулел ругин хъвалеб буго рехсараб сайталда. ЦохIо кьищни-къул хIалтIизабиялда бан гуребги, батIи-батIиял проектал гIумруялде рахъинариялъул мурадалда, Дагъистаналъул бетIер гIемер дандчIвала батIи-батIиял цIаразда гъоркь загьирлъулел инвесторалгун. Бицуна хабар, дандрала суалал, ва амма щаялиго, гьабураб хIалтIул хIасил, гIемерисеб мехалда, бихьуларо.\nГьединабго куцалда, ай батIи-батIиял бакIаздаса, хIатта къватIисел улкабаздаса рачIарал инвесторазулгун гIезегIан дандчIваял тIоритIулаан республикаялъул президенталлъун ГIалиев МухIу ва МухIамадов МухIамадсалам ругеб заманалдаги. Амма щаялиго, заманалдасан, «гьороца хъамурал» киннигин гьел инвесторал тIагIунаан ва киназго кIалдиб хIацIу ккун бицунел рукIарал инвестпроекталги «балъголъиялъул» мугьруялъ рахчизарулаан. Щайха гьедин кколеб? Щиб гьелъул магIна?\nИнвестициялъулаб проект гIумруялде бахъинабизе ккани, тIоцебесеб щартI буго гьелъие шартIал чIезариян бицана экономист Мусаев ТIайгибица.\nМусаев ТIайгиб: «ГIарац букIун гIоларо, гьениб щартIал чIезаризе хIукуматалъ кумекги гьабизе ккола. ТIоцебесеб иргаялда ракьул суал тIубазе ккола. Гьединго, гьеб бакIалде бачине ккола газ, ток, лъим, ай инвесторасе санагIалъи гьабизе ккола. ГIемерисел проектал рагIалде рахъунаро ракьалъул суал тIубазабизе кIвечIолъиялда бан. Гьедин, ай ракьул масъала тIубазабизе кIвечIолъиялда бан, рагIалде бахъинабизе кIвечIо «Немецкая деревня» абураб проект. ГIемер рукIуна хIадур гьаричIел проекталги. Масала, Хасавюрталда чакар гьабулеб завод базейилан букIана. Гьебги батана букIине кколедухъ хIадур гьабичIеб проект. ГIемерисел проектазе чиновниказ квалквал гьабулебги батула».\nЭкономист Мусаев ТIайгибица бицухъе, Сочиялдаса пуланал инвесторазе бокьун букIун буго Бабаюрталъул ракьалда цIибил гIезабулеб проект гIумруялде бахъинабизе. Амма ракьалъул масъала баккиялда бан, ай чиновниказухъа гьеб суал роцIинабизе кIвечIолъиялъул хIасилалда, гьебги гIумруялде бахъинабизе кIун гьечIо.\nАхираб заманалдайин абуни, Дагъистаналда гIемер бицунеб буго кьишни-къул хIалтIизабиялъул мурадалда завод базе букIиналъул. Гьеб базе жидеца тIаде босулин лъазабуна Рамазан ГIабдулатIиповасулгун букIараб дандчIваялда «Газстрой» рагьараб акциячагIазул жамгIияталъ, «Финпроматом» къараб акциячагIазул жамгIияталъ ва «Мадала» рагьараб акциячагIазул жамгIияталъ. Гьедин бугониги, чанго соналъ бицунеб бугеб кьишни хIалтIизабиялъул завод баялъул проект гIумруялде бахъине бугеблъиялда щаклъи загьир гьабуна журналист ва юрист МухIамадов Бияхъайица.\nМухIамадов Бияхъай: «Гьел ва гьел гурел цогидалги фирмаби рачIана цереги Дагъистаналде ва гьез абулеб жо буго жидее кредитал кье, нижеца завод базе бугин. Гьединго рачIун рукIана къватIиса улкабаздасаги фирмаби. Гьез хIукуматалда цебе лъолеб шартI буго жидеда тIадги щула гьабун ракь кьейин ва хIукуматалъ къотIи хъвайин хIалтIизабураб кьишнадул килограмм рикIкIун гIарац кьезе бугин. Гьанже ругел фирмабаз абулеб буго завод жидеца балин, жидее къарзалъ гIарац кьейилан. Цониги гьединаб заводги бачIеб фирмаялъ кин гьеб базе бугебали бичIчIуларо».\nМухIамадов Бияхъайица бицухъе, гIемерисел проектазда нахъа батулеб бугила жидеего ракь тIалаб гьаби мурад букIин. Гьедин, кинабалиго инвестициялъулал маргьабиги рицун жидеего ракь тIалаб гьабиялъул хIужаби кканила Хасавюрталдагун Гъизилюрталда, МахIачхъалаялда ва цогидалги бакIазда. Гьенир жидеего санагIатал предприятиялги ран ругила.\nКьишни хIалтIизабулеб завод базе бугин бицунел фирмабазул сайтаздеги раккана ниж. Гьезул сайтазда ругел мукъсаналго баяназдасан бичIчIулеб буго гьезул гьединаб завод баялъе хIалбихьиго гьечIеблъи. Гьединго, щибго баян кьун гьечIо жидерго бугеб буголъиялъулги. Гьединлъидал, кинго абизе кIоларо гьел хайиралда хIалтIулел гучал компаниябийищ яги кIалагъоркье чIван унелищали.


Лавров- Керри кlалъа-ралъаял Парижалда\nУкраиналда бугеб ахIвал-хIал гьоркьоб лъураб данделъи тIобитIизе буго гьатIан къоялда Парижалда Америкаялъулги Россиялъулги къватIисеб политикаялда сверун идарабазул бутIрул Джон Керрица ва Сергей Лавровас.\nГьелдаса цебесеб къоялъ гьел цоцазда телефоналдасан кIалъан рукIана ва гьелдаса хадуб лъазабун букIана гьел Франциялда дандчIвазе ругин. Гьенив Лавровгун дандчIвазелъун Керрица хисизабун буго СагIудиязул ГIарабиялдаса Вашингтоналде жиндир авиалайнералъ босун букIараб нух.\nШамат къоялда Лавровас Россиялъул телевидениялдасан абун букIана Украиналде аскарал ритIизе ракIалда гьечIин Москваялдайин. Гьес гьенибго абуна жидеца Украиналда гIурусазул ва гIурус мацI бицунеб халкъалъул ихтиярал щиб гьабунги цIунизе ругин.\nРузман къоялда Россиялъул президент Владимир Путиница ахIун букIана Америкаялъул президент Барак Обамахъе Украинаялда бугеб кризис дандбазе. ХъахIаб Рукъалъул пресс-хъулухъалъ лъазабулеб буго Обамаца Путин ахIулев вукIанин Украиналъул гъорхъодаса аскарал нахъе рачине ва гьеб улкаялда кризис рагIалде бахъинабизелъун Америкаялъ гьарурал церелъеязе кагътида хъвараб жаваб кьезе.


Суалал дагьаб бахIсал гьарзаяб сессия\nХалкъияб Собраниялъул иргадулаб сессия рагьана цIияб гимналда гъоркь. Гьеб цIияб букIин загьирлъулел гIаламатал залалда халлъичIо. Амма бачунеб букIана бакъан. Залалда букIана сихIкъотIи. Эхетун вукIана республикаялъул бетIерги, парламенталъул спикерги, хIукуматгун министралги, журналисталгун жамгIиял хIаркатчагIиги.\nПовестка тасдикъ гьабуна сессиялъ. Суалал цересел сессиязда данде ккун кIиго нухалъ дагьал рукIана. Залалда гIодор чIарал чагIазда гъорлъги цо-цо бакIал эркенго ругоан. Жидеда хъинтIулел суалал гьечIел цо-цоял рачIинчIого чIараб къагIида. Цере рахъана кидаго гIадин парламенталъул фракциязул церхъаби.\nЧIамучI гьабиларо, гьезул ункъасго рицарал жалазулъ цониги кIвар буссинабизе гIураб ва нужеца "щибдай алъул ккела" - ян абизисеб гIадаб суал букIинчIо. Масала, депутат МухIамадхан ГIарациловасул кIалъаялдаса бичIчIана гьадинаб пикру - дагьав цеве хварав Владимир Юмин интернеталда тIибитIизабураб хIалалъ мискинлъиялда хвечIевлъи.\nГьесие пачалихъалъ чемпион хIисабалда нусазаргоялде гIагарун гIарацги кьолеб букIана абураб. Гьединго Олимпиялъул призер ГIарациловасда лъикIаблъун бихьана машгьурал спортсменазе ва "спортсменазул эмен" абун цIар щварав, гьезие кидаго кумек гьабурав цеве вукIарав Верховный Советалъул председатель Шагьрудин Шамхаловасул цIар абадияблъун гьабизе. Гьезул цIаралда къватIал, бульварал, спортзалал рукIине ккелин.\nАслияб докладгун цеве вахъана Дагъистаналъул жанисел ишазул министр ГIабдурашид МухIамадов. Доклад букIана гIезегIан магIна бугеб ва кьучIаб.\nРоссиялда данде ккун 3 нухалдасаги дагь рагIула Дагъистаналда такъсирчилъи. Бицана нухазда ГИБДДялъ гIарац босиялъул ва гьеб сабаблъун араб соналъ хъулухъалдаса реххарав 20 гIан чиясул ва гIурхъи тун гIемерал нухазда авариял ккеялъул. Аварияз гIадамал чIваялъе цо гIилла бугила, ахираб щуго соналда жаниб лъабго нухалъ цIикIкIун ругила автомобилалин абуна министрас.\nГьелдаго цадахъ дагъистаниязул нухазда гьарулел жалазда хадур гъезе кIолеб гIелмуги гьечIила. Кин бугониги кIвараб жоги гьабулеб буго, хIасилалги квешал гьечIин лъугIизабуна министрас доклад. КIиго депутатас суалал кьуна цоялдаса цогидаб магIна гьечIеб. Гьел рукIана "суалниги кьезе ккела"-ян кьурал гIадал суалал.\nГьезул бицине хIажалъи бихьуларо. Повесткаялда рекъон, ГIабдурашид МухIамадовасда хадур кIалъазе вахъана парламенталъул комитеталъул председателал Назим Апаев ва Камил Давдиев. Назимица бицунеб букIана бизнес-проекталъе патентал тасдикъ гьариялъул ва бизнесалъулгун пачалихъалъул магъалабазул гьоркьорлъабазул.\nДавдиевасги тIоцебесеб цIалиялда къабул гьабураб цо законалъул пунктал рехсана. Гьениб хъван бугоан экстремизмаялда данде чIезе коллила нилъ абун. Гурин, эб экстремизмалъул рахъ кквезе кколин тIаде вахъарав чиги ккечIо цониги. Гьединабго тIабигIиял бечелъабазда хурхараб суалалда тIаса кIалъана министр Набиюла Карачаев. Ахиралда республикаялъул мал-мулкалъул приватизация абураб суалгун цеве вахъана имуществоялъул министрасул тIоцевесев заместитель МахIач Расулов.\nГьес докладалда рехсана 20I6 абилеб соналде приватизациялъе хIадур гьарурал газалъул сетазул ва цогидаб магIишат. Гьелъул хIасилда рекъон республикаялъул бюджеталде бачIине кколеб рагIула 5 миллиардзун 300 миллион гъурущ. Докладалдаса хадур МахIач Расуловасе суалал кьуна депутат МухIамад ХIасановас.\nГьесда лъикIаблъун бихьичIо Гъизаларалъул коньяк биччалеб заводго гIадин федералияб буголъиялъе газалъул сетал кьей. Гьелъ сунде нилъ рачинел абун суалал кьуна.\nМахIач Расуловас пачалихъалъул нормативиял актазда, къануналда ва улкаялъул президентасул хIукмуялда рекъон гьелде ине кколел ругин законалъул нухдаса кьуна жаваб. Нахъаойги суал бачIана гьеб приватизациялъ газги хиралъун халкъалъе квеш букIине гьечIищан. Гьеб рахIатхвейги кьучI гьечIеблъун бихьизабуна Расуловас.\nЛъабабилеб суал букIана депутат, "Россельхозбанкалъул" нухмалъулев ГьитIинамухIамад ХIажимухIамадовасул: "Церехун кIалъалез абулеб приватизация мекъи бугин абураб пикруялъул дица рахъ кколаро. ХIалтIи лъугьине ккани магIишаталъул бетIергьаби рукIине ккола. Дир къокъаб суал буго.\nГьел приватизация гьабизе рихьизарурал объектал банкалъул залогалда ратизе гурин. Духъе бугищ гьелда хурхун информация?"- ян. Гьезул цонигиялъул банкалъулгун гьоркьоблъи гьечIоян жаваб кьуна Расуловас. Ахиралда лъималазул рукъ "Заботаялда" сверухъ политикиял провокатораз тIиритIизарурал гьерсазул хIакъалъулъ баян кьуна спикер ШихсагIидовас ва вице-премьер А.Карибовас.\nПолитикиял мурадазе ва популизмаялъе унатарал лъималазда сверухъ хIаял гьари къадарлъилъун рикIкIана киназго. Сессиялда вукIана живго Рамазан ГIабдулатIиповги. Гьесие ва парламенталъе хIисаб кьолеб букIана лъималазул рукъалда хурхун комиссиялъ. ГIаммаб хIасилги гьабун сессиялъе ахир лъуна. Хабар лъикIаб рагIайги.


Хасаб пикру: MaгIарухъ - Авар Басмабазул Цолъи\nMaгIарухъ » Хасаб пикру\nСадакъа щолебищ, щущазе мажгиталги тун?\nБукIараб лъикI - ккараб…\nБлогал / Хасаб пикру / Хунзахъ мухъ\nТаж гIодобе рехе! РещтIа тахидаса!\nГаргадулеб тIехь кибха гьабулеб?\nБлогал / МацI / Адабият / Хасаб пикру\n- Нужер гьанибищ, лъимал, гаргадулеб тIехь гьабулеб? - илан гьикъана мугIалимас нуцIихъан жанивеги ваккун.Лъимал гIажаиблъи гьабун цоцахъ ралагьана. - Кинаб гаргадулеб тIехь? - Гаргадулебгийищ тIехь букIунеб? – илан гьикъана гьитIинав\nТок гьечIони, бугищ магIарухъ гIумру?\nГЭСал цIикIкIанагIан щолареб канлъиги, хасало печ бакуларел чIухIухъабиги, нартичирахъги, умумулги, хасалил сордоги.\nЩайтIабаца кквеяб ЖамгIияб совет (Рахьдал мацIазда сверун щайтIангьури)\nБлогал / Сиясат / МацI / Хасаб пикру\nГьевни цо гурони рахьдал мацIалъул дарс щвечIев жагьилав чийилан тIаса лъугьун тезе бегьилаан. Ал цойгидал хIаракатчагIи магIазищ бакIазда кьабун рукIарал, ниж гьеб дур пикруялда рази гьечIилан абизе тIаде рахъине кIоларел? Яги азулги добго пикрудай\nГъваридаб кIкIалахъе кIиго иццул лъим\nЧан нухалъ гьоркьоб лъезеян лъугьаниги, дамдамаяб Думаялъ нахъчIвалеб буго цIикIкIун доход щолезухъа цIикIкIун магъалоги кквезе кквеялъул суал. ХIакъикъаталдаги, «Законалда цере гIицIго цо суалалъулъ-I3 % подоходнияб налог кквеялъулъ ращадал ругин


Никелалъул цΙвакиялъул чΙораз халкъ бихьизе толеб гьечΙо\nЦΙунун бугеб тΙабигΙияб территориялда аскΙоб никель бахъиялде данде гьарурал галабазул ахирисеб Воронежалъул ракьалда лъугΙана рагъизе ккеялдалъун.\nЭкологияв активистазул 10 чи вухун вуго хасаб хъаравуллъиялъул фирмаялъул хΙалтΙухъабаз Воронеж областалда Хопер гΙоралда аскΙобехун никель бахъизе хΙадурлъулеб компаниялде данде протест гьабиялъе гΙоло. Гьеб лъугьа-бахъиналъ цолъизарун руго экологалги казакалги. БегΙенаб ракь бугеб Хопер гΙоралъул регионалда, гьебги щиб цΙунизе кколеб тΙабигΙияб территориялъул зонаялда гΙадамазул сахлъиялде асар гьабулел тадбирал тΙоритΙизе бегьунгутΙиялъул пикраби данделкколел руго рахъазул.\n«Хопер цΙунизе!» абураб багъа-башариялъул бетΙер Константин Рубахиница абулеб буго, никель бахъизе ракΙалда бугеб бакΙ хъаравуллъиялъ сверун кквезе байбихьараб мехалда жидер багъа-башариялъул хΙаракатчагΙаз мархьи гΙуцΙанин. Гьесулго рагΙабазда, Ι3 маялъул бакъанида хъаравуллъиялъул фирмаялъул хΙалтΙухъаби рачΙун руго мархьиялъул гΙахьалчагΙазде гъорлъе ва гьезул цояс гьесул габур ккьун буго. Казаказул активист Игор Житневас гьелде кΙвар буссинабулеб мехъалда, гьев ва цогидал вахΙшияб къагΙидаялда руханин ва цоял азарханаялде кканин гьелъул хΙассилалдайин, бицана гьес.\nКонстантин Рубахин: «Къуватаб зар щвана гьесул нилъада. Гьелъул квагΙаб рахъ бекун бугищали хал гьабулеб буго гьанже. БотΙроеги кΙудияб зарал ккун буго. Тохтурас абуна гьелъул хадусеб асарги букΙине бегьулин. АнкьгΙанаб заманалъ цебе букΙана микроинсульт. Гьединлъидал гьесул квешаб хΙал буго. Гьев вуго Борисоглебскалъул азарханаялда.»\nЖанисел ишазул министерлъиялъул вакилас Интерфакс агентлъиялъе лъазабухъе, хъаравулзабазда тΙад рагьун буго такъсирияб иш «хулиганлъиялъул» ва «чорхое заралгун ургъун хΙал гьабиялъул» статьябазда рекъон.\nКинаб хьвада-чΙвади букΙине бугеб активистазул хадуб, гьанжеги бихьулеб гьечΙо. Гьезул рагΙабазда, никель бахъизе хΙадурлъулеб компаниялъ ургъунго цΙех-рехал рижинарун кΙиго соналъ гьезде кΙудияб тΙадецуй гьабулеб буго.\nЦебесеб анкьалда казаказул рахъалдаса активист Александр Долгопятовас лъазабуна вакъун чΙеялъул акция. Рубахиница абулеб буго, чанго чи жувазе вугин гьесул акциялдейин. Гьединаб къагΙидаялда гьез гΙамал гьабулеб бугин жидерго протесталде халкъалъул кΙвар буссинабизеян.\nПротест загьир гьабун данде бакΙарун букΙана мадугьалихъ бугеб Новохоперск росдал жамгΙиятги - азаргогΙанав чи.\nАктивистазул рахъ кколеб буго халкъазда гьоркьосел хΙукуматалъул гурел гΙуцΙиязги, гьездаго гъорлъ Гринписалъ ва ТΙолабго дунялалъул гΙалхул тΙабгΙаталъул фондалъ (WWF). Хопералъул ракьалда сверун багъа-башари гьанже-гьанжего байбихьана машгьурлъизе.\nБакΙалъулал гΙадамазги регионалияб нухмалъиялде хитΙаб гьабун, тΙалаб гьабулеб буго никель бахъулеб бакΙ рагьиялда сверун кинабго халкъ гΙахьаллъараб референдум тΙобитΙун, суал лъей.\nНикелалъул кΙудияб къадар бугеб бакΙалде воронежалъул ракьалда тΙаде ккуне руго 1970 соналда. 2011 соналда жиндирго премьер-министрлъиялъул заманалда Владимир Путиница гъулбасун букΙана гьениб гьеб метал бахъиялда хурхуараб буюри. Гьелъул рес щвеялъул аукционалда бергьун букΙана Уралалъул металлургияб компания.\nЭкологиял активистаз абулеб буго, гьениб шахта гьабун хадуб, хвезе бугин къого километралъул манзилалда бугеб Хопералъул цΙунун бугеб тΙабигΙияб территория. Гьелъие гΙоло хвезе ругин лъикΙал бачΙинал кьолел бегΙенал ракьал, зарал ккезе бугин бакΙалъулаб лъее, флораялъе ва рухΙчагΙолъиялъе. Мисал хΙисабалда босулеб буго «Норникель» компаниялъ гьабулеб хΙалтΙуца Норильск шагьаралда раккизарурал проблемаби. Гьенир загьруял цΙадал, ккуй ва заралиял газазул наккал къанагΙатаб жо гурин, абулеб буго экологаз.\nТом Балмфорт, Светлана Петрова (ЭР)


РОСДАЛ МАГ1ИШАТ: ЖАКЪАСЕБ АХ1ВАЛ-Х1АЛ. - 15 Октября 2016 - Хунзахская Газета "Сельский труженик, Росдал захIматчи"\nГлавная » 2016 » Октябрь » 15 » РОСДАЛ МАГ1ИШАТ: ЖАКЪАСЕБ АХ1ВАЛ-Х1АЛ.\nРОСДАЛ МАГ1ИШАТ: ЖАКЪАСЕБ АХ1ВАЛ-Х1АЛ.\nХаслихъе г1ужалъ росдал маг1ишаталда г1одоре риччан ч1езе заман бук1унаро. Хур-хер рукъалде буссинаби, боц1и-панзалъе хасалоде г1ураб раг1и-хер нахъе лъей гуребги, октябралъ росдал маг1ишаталда т1ад бан уна муг1руздаса хасалил муч1дузде г1и гочинабиялъул кампания. Нилъер маг1ишатазулги-цо-цоязул г1и гочун, цойгидазул-гочунеб нухда буго. Г1и гочиналъул жакъасеб х1алалъул дие бицана районалъул ветеринарияб управлениялъул начальник Г1амирханов Хъарачуца.\n-24 августалъго х1адур гьабуна г1и гочиналъул х1акъалъулъ № 132-леб х1укму. Районалъул росдал маг1ишаталъул отделалъул начальник Г1алиев Мух1амадил бет1ерлъиялда гъоркь г1уц1ана г1и гочинабиялъул комиссия, гьабуна график, бихьизабуна г1и гочинабиялъул заман.\nАслиял х1алт1аби байбихьула сентябралъул ахир-октябралъул авалалда. Сахаб-заг1ипаб г1и бат1а гьабуна. Гочиналде цебе заг1ипаб г1и бичун, г1ухьбузе кьун, сахаб, нухда бахъун бажарулеб г1и тола. Нухда рахъиналде г1ураб къадар г1ухьбузул х1адурула. Г1емерисел г1ухьби нилъералго г1унгут1иялъ къват1иса рачарал руго. Г1и, гочиналде цебе, чурула ва гьал къоязги чурулеб буго. Гьарула ящуралде данде уколалги.\nГ1и гочуна к1иго трассаялдасан. Г1иял ц1ик1к1унисеб къадар уна Хунзахъ-Унсоколо-Хъарани-Кизилюрт нухдасан. Гьенисан гочуна Хизроевасул (Хунзахъ), Дудар Г1алиевичасул (Бакьагьеч1и), Энгельсил (Г1ахьалч1и) ц1аразда ругел, «Баг1арав партизан» (Х1ариколо), «Машгьурал г1адамал» (Т1ануси), Байикь, Гъоркьколо, Гьац1алухъ, Стелла (Байикь), Цикламен (Байикь), Г1акаро (Ч1ондокь) маг1ишатазул г1и. К1иабилеб нухдасан-Хунзахъ-Аргъвани-Буртунай-Архъабаш-Хасавюрталдасан хасалил муч1дузде гочуна «Ц1ияб г1умру» (Сивухъ) ва Г1орут1а СПКязул г1и. Хасало г1и буссунеб лъабабилеб маршрут ккола Кочубей. Гьенибе уна Хизроевасул (Хунзахъ), Ленинил (Г1обода) ц1аразда ругел, «Машгьурал г1адамал» (Т1ануси), Гьамишт1а, Буц1ра, Г1ебут1а, «Кочубей», «Меринос» маг1ишатазул г1и.\nХасалил муч1дузде гочун бахъана «Баг1арав партизан» (Х1ариколо), «Племсервис» (Байикь), Г1акаро (Ч1ондокь) СПКязул ва «Амина» ПКялъул г1и. Бащдаб гочун буго Хизроевасул (Хунзахъ), Дудар Г1алиевичасул (Бакьагьеч1и) ц1аразда ругел, «Машгьурал г1адамал» (Т1ануси), Гьац1алухъ маг1ишатазул г1и. Нухда буго сахъадерил «Ц1ияб г1умру», г1арадерил, гъоркьколосезул маг1ишатазул г1и. Жеги къват1ире рахъун гьеч1о Энгельсил ц1аралда бугеб (Г1ахьалч1и), «Стелла» (Байикь), ва «Байикь» маг1ишатазул г1и. Г1емерисел маг1ишатазул г1и, жалго бет1ергьанал г1адамазул батани гурони, бачунеб буго г1одосан, машинабаз баччизе ккараб г1и гьеч1о. Хасалихъе, ихдал г1адинаб, зах1малъи бук1унаро г1и гочинабиялъул. Гьабсаг1ат нухда гочунеб г1и щибго квал-квал ккеч1ого ц1акъ берцинго унеб буго. 10-12 къо бала г1ияца нухда хасало ч1олеб бак1алде щвезе. Г1и гочунеб заманаялъ, щиб къвариг1ел маг1ишатазул кканиги, бокьараб мехалъ къват1ире рахъине к1иго къукъа ветх1алт1ухъабазул х1адурун буго. Жакъалъаг1ан гьел къвариг1араб х1ужжа цониги ккеч1о. Г1и гочиналъулъ бищун к1удияб зах1малъи буго хасалил муч1дузда, ц1адалги рач1ого г1ияе кваназе жо гьеч1ого, гьеб бакъван бук1ин.\nГ1и гочин гуребги, гьабсаг1ат г1иял къавабазда т1ад ран унел руго г1ухьбузул рукъзал, г1иябокьал хасалоде жанир рук1ине бажаруледухъ х1адур гьариялъул х1алт1абиги. Гьеб рахъалъ лъик1аб х1ал буго Хизроевасул (Хунзахъ), Дудар Г1алиевичасул (Бакьагьеч1и), Ленинил (Г1обода), Энгельсил (Г1ахьалч1и) ц1аразда ругел, Гьамишт1а, Буц1ра, Байикь, Гъоркьколо, Гьац1алухъ, Г1орут1а маг1ишатазул къавабазда. Хасалоде г1ухьбузул рукъзал, г1иябокьал х1адуриялъул х1алт1аби хадур рехъерхъун руго «Ц1ияб г1умру» (Сивухъ), «Машгьурал г1адамал» (Т1ануси) ва Г1ебут1а СПКязул къавабазда.\n15 октябралде щвезег1ан хасалил муч1дузде гочун бахъине ккола 71280 бет1ер г1иял. Г1и эхебе щун хадуб, ветеринариял х1алт1ухъабаз сибирская язваялде данде г1ияда вакцинация гьабизе буго, гьединго эбелаб г1иял ва куйдузул бруцеллез бугищали хал-шал гьабизеги ккола. 5 ноябралдасан байбихьула чахъабазде хьон биччазе.\nХ1ажатал ветеринариял х1алт1абазде ниж х1адурго руго.\nГьабсаг1аталда жаниб щибго къварилъи, квал-квал нухда ккеч1ого, берцинго унеб буго г1и гочин.\nПросмотров: 161 | Добавил: NiGMaT | Рейтинг: 5.0/1


Мисралда президентасул рищиязул лъабабилеб къо\nЖакъа Мисралда буго президентасул рищиязул лъабабилеб къо. Цебе лъазабулеб букIана рищиял 26 ва 27 маялда- кIиго къоялъ ине ругин, амма талат къоялда хIукум гьабун буго гьел цоги къоялъ халат рахъинаризе. Информалатазул баяназда рекъон, гьаркьал кьезе рачIунезул къадар цIакъго гIодобегIанаб буго гьениб.\nЭкспертазул пикруялда, гьезда бергьине кIудиял ресал руго улка цIуниялъул министралъун ва армиялъул бетIерлъун вукIарав ГIабдул ПатахI ас-Сисил.\nГьес нухмалъи гьабулеб букIана араб соналъул июлалда хIукуматалде данде рукIарал акциязул хIасилалда президент МухIамад Мурси хъулухъалдаса реххиялъул процессалъе.\nЖидер вакиллъун Мурси вихьизавун букIараб «Вацал-бусурбаби» багъа-башари гьанже улкаялда гьукъун буго. Гьеб багъа-башариялъул активистазул аза-азар чи жанив тIамун ва чIвазе хIукму къотIун руго. Мурси реххулагоги хун вукIана нус-нус чи.\nГенерал ас-Сисил рахъ кколезул ракI чIун буго улкаялда ругел-радикалиял исламистазул активация, къватIисел инвестициял ками, туристал дагьлъи, энергетикаялда кризис гIадинал проблемаби рагIалде рахъинаризе жидеда бажаризе букIиналда.\nAmnesty Internationalалъ абуни кIвар буссинабулеб буго улкаялда инсанасул ихтиярал хвезариялъул цIакъго гIемерал хIужабазде.


Сдам квартиру 3 комнатую у метро Крылатское за 95000 руб.\nСдам квартиру 3 комнатую у метро Крылатское за 180000 руб.\nСдам квартиру 3 комнатую у метро Крылатское за 210000 руб.\nСдам квартиру 3 комнатую у метро Крылатское за 68000 руб.\nСдам квартиру 3 комнатую у метро Крылатское за 75000 руб.\nСдам квартиру 3 комнатую у метро Крылатское за 220000 руб.\nСдам квартиру 2 комнатую у метро Крылатское за 80000 руб.\nСдам квартиру 1 комнатую у метро Крылатское за 34000 руб.